Ambil iktibar tragedi Beirut, pastikan bahan kimia diurus ikut SOP

BANGI, 28 Zulhijjah 1441H, Selasa – Negara perlu mengambil iktibar tragedi letupan di Beirut – khususnya aspek pengurusan penyimpanan bahan kimia secara skala besar terutama di kawasan pelabuhan dan perindustrian.

Pensyarah Kanan Jabatan Kimia, Fakulti Sains, Universiti Teknologi Malaysia (UTM), Dr Faizuan Abdullah berkata, penyimpanan bahan kimia berbahaya mesti diurus dengan amalan paling baik dan mematuhi semua piawaian ditetapkan.

Pemantauan dan penguatkuasaan juga mesti dilakukan dengan kerap dan teratur dalam semua aspek prosedur operasi standard (SOP), katanya.

Beliau berkata, bukan hanya mereka yang berada dalam industri, tempat kerja, pelabuhan dan pengangkutan udara sahaja perlu menguruskan bahan kimia berbahaya dengan betul. Kita di rumah juga seharusnya mengamalkan prosedur keselamatan.

“Contohnya, penyembur aerosol (pembunuh nyamuk dan cat) tidak boleh diletakkan berhampiran sumber api seperti dapur kerana ia juga akan menyebabkan letupan dan kebakaran di rumah.

“Tuntasnya, undang-undang dan peraturan khas bagi pengurusan bahan kimia berbahaya sudah lengkap dan tersusun rapi. Bagaimanapun, pematuhan dan penguatkuasaan berkesan perlu diperkasakan.

“Jika semua pihak mengambil berat perkara ini bermula awal dan masing-masing tidak bersikap lepas tangan, tragedi sebesar letupan di Beirut mungkin boleh dielakkan dari awal,” katanya dalam tulisan yang siarkan Berita Harian, hari ini.

Mengimbas letupan di Beirut – yang mengorbankan hampir 177 penduduk dan mencederakan 6,500 yang lain – Dr Faizuan berkata, insiden itu adalah letupan bukan nuklear paling besar dalam sejarah – berdasarkan kenyataan beberapa pakar daripada Universiti Sheffield, United Kingdom (UK).

Katanya, letupan berskala besar membabitkan lebih 2,700 tan bahan kimia ammonium nitrat mengingatkan kita kepada peristiwa pengeboman di Hiroshima.

“Impak serius dari segi ekonomi dan krisis kemanusian dijangka akan mula menyelubungi Lubnan pada masa terdekat.

“Tentunya peristiwa yang berlaku harus diambil pengajaran termasuk dalam aspek keselamatan pengurusan bahan kimia,” katanya.

Mengikut rekod, ammonium nitrat digunakan secara meluas sebagai bahan asas dalam industri pertanian seperti dalam pembuatan baja dan digunakan sebagai peledak lombong.

Ini bukan kali pertama tragedi letupan berpunca daripada stor penyimpanan ammonium nitrat. Pada 2015, letupan di Tianjin, China mengorbankan 165 nyawa, manakala letupan di Ryongchon, Korea Utara pada 2004 mengorbankan 160 nyawa.

Sebelum itu, letupan di Galveston Bay, Texas, Amerika Syarikat (AS) pada 1947 mengorbankan 581 nyawa dan letupan di Oppau, Jerman pada 1912 mengorbankan hampir 600 nyawa. Semuanya berpunca sumber bahan kimia sama, iaitu ammonia nitrat.


Nahas lima sekeluarga: Trak pikap hilang kawalan, rempuh MPV

GERIK, 24 Zulhijjah 1443H, Ahad – Siasatan awal polis mendapati, trak pikap jenis Toyota Hilux telah hilang kawalan dan bertembung dengan Perodua Alza dinaiki lima sekeluarga yang maut dalam satu kemalangan di KM62, Jalan Raya Timur Barat (JRTB) Gerik-Jeli, semalam.

Ketua Polis Perak, Datuk Mior Faridalathrash Wahid berkata akibat hilang kawalan, Toyota Hilux itu telah masuk ke arah jalan bertentangan lalu bertembung dengan kenderaan pelbagai guna (MPV) itu yang dalam perjalanan dari arah Jeli ke Gerik.

“Impak dari kemalangan itu menyebabkan pemandu dan empat penumpang Perodua Alza meninggal dunia di tempat kejadian. Kesemua mangsa berasal dari Sungai Petani dan Lunas, Kedah,” katanya dalam kenyataan hari ini.

Beliau berkata pemandu termasuk empat penumpang Toyota Hilux yang berasal dari Tumpat, Kelantan mengalami kecederaan dan menerima rawatan di Hospital Jeli, Kelantan.

Menurutnya kes disiasat mengikut Seksyen 41 (1) Akta Pengangkutan Jalan 1987 dan orang ramai dinasihtkan supaya lebih berhati-hati ketika memandu serta merancang perjalanan serta mendapatkan rehat yang secukupnya ketika ingin melakukan perjalanan yang jauh.

Dalam kejadian kira-kira 3.45 petang semalam, lima mangsa yang maut dikenali sebagai Ahmad Khomaini Baba, 32, Siti Aishah Mohd Rodhi, 32, Mohamad Rodhi Othman, 64, Sharifah Rohana Syed Sagaf, 59 dan Zara Hana Ahmad Khomaini, 6. – Bernama


Lupakan MA63, rangka perjanjian baharu bukan langkah tepat

KOTA KINABALU, 11 Safar 1443H, Sabtu – Merangka draf perjanjian baharu bagi menggantikan Perjanjian Malaysia 1963 (MA63) bukanlah suatu langkah tepat terutama untuk Sabah dan Sarawak, kata Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili.

Beliau berkata ini kerana MA63 adalah amat penting bagi Sabah dan Sarawak kerana tanpa dokumen itu tiada rujukan dan asas untuk membincangkan isu yang akan dapat memberikan manfaat kepada kedua-dua negeri berkenaan.

Katanya semua pihak perlu memahami bahawa MA63 dan Akta Malaysia juga dibentangkan di peringkat Parlimen serta Dewan Undangan Negeri di Sabah dan Sarawak.

“Sudah tentu kita perlu membuat perjanjian baharu dengan Putrajaya tetapi ia mestilah berdasarkan MA63, katakan jika anda tidak berpuas hati dengan Perlembagaan Persekutuan, apa dokumen rujukan yang boleh digunakan untuk membahaskannya,” katanya menerusi kenyataan hari ini.

Ongkili berkata demikian bagi mengulas kenyataan bekas speaker Dewan Rakyat Tan Sri Pandikar Amin Mulia semalam yang menggesa pemimpin Sabah dan Sarawak berhenti membangkitkan MA63 sebaliknya merangka perjanjian baharu dengan Putrajaya yang akan menguntungkan kedua-dua negeri itu.

“Di peringkat Persekutuan mesti mempunyai sebuah perjanjian sebagai titik rujukan asas, oleh itu dalam hal ini jika tidak ada MA63 maka tiadalah titik rujukan asas,” kata presiden Parti Bersatu Sabah (PBS) itu. – Bernama


MOF dedah senarai perolehan rundingan terus zaman PH

KUALA LUMPUR, 7 Muharram 1442H, Rabu – Kementerian Kewangan (MoF) hari ini mengeluarkan senarai kementerian dan jabatan yang mendapat kelulusan perolehan kerajaan secara rundingan terus (RT) semasa pentadbiran kerajaan Pakatan Harapan (PH) yang melibatkan 101 projek bernilai RM6.61 billion.

Menteri Kewangan Tengku Datuk Seri Zafrul Tengku Abdul Aziz dalam satu kenyataan hari ini berkata senarai tersebut didedahkan atas dasar mendokong urus tadbir yang baik demi ketelusan pentadbiran.

Menurut kenyataan itu, Kementerian Pengangkutan memperoleh kelulusan perolehan kerajaan secara RT yang tertinggi dengan nilai RM4.47 bilion melibatkan empat projek, diikuti Kementerian Pertahanan RM900 juta (6 projek), Kementerian Dalam Negeri RM517 juta (8 projek), Kementerian Komunikasi dan Multimedia RM380 juta (12 projek), Kementerian Perumahan dan Kerajaan Tempatan RM170 juta (2 projek) dan Kementerian Pendidikan RM87.49 juta (7 projek).

Kementerian Kesihatan pula sebanyak RM10.87 juta melibatkan empat projek, Kementerian Perdagangan Antarabangsa dan Industri RM10.36 juta (9 projek), Kementerian Tenaga, Sains, Teknologi, Alam Sekitar dan Perubahan Iklim RM8.46 juta (7 projek), Kementerian Kewangan RM9.03 juta (4 projek), Jabatan Perdana Menteri RM8.18 juta (5 projek), Kementerian Pembangunan Luar Bandar RM7.36 juta (2 projek) dan Kementerian Belia dan Sukan RM6.45 juta (1 projek).

Kementerian Pertanian dan Industri Asas Tani sebanyak RM6.15 juta (8 projek), Kementerian Air, Tanah Dan Sumber Asli RM5.67 juta (13 projek), Kementerian Pembangunan Wanita, Keluarga aan Masyarakat RM1.18 juta (1 projek), Kementerian Hal Ehwal Ekonomi RM1.17 juta (4 projek), Kementerian Pelancongan, Seni dan Budaya RM0.57 juta (2 projek), Kementerian Perdagangan Dalam Negeri dan Hal Ehwal Pengguna RM0.16 juta (1 projek) dan Kementerian Wilayah Persekutuan RM0.096 juta (1 projek).

Tengku Zafrul berkata RT dibenarkan atas dasar proses perolehan yang memenuhi salah satu atau lebih daripada syarat-syarat berikut:

a. Perolehan bekalan dan perkhidmatan melibatkan keperluan mendesak yang mana jika perolehan tersebut tidak dilaksanakan dengan segera, ia boleh memudaratkan dan menjejaskan perkhidmatan serta kepentingan negara;

b. Keperluan penyeragaman bagi memastikan kesesuaian penggunaan antara barangan sedia ada dengan barangan baharu yang diperoleh;

c. Satu punca bekalan atau perkhidmatan iaitu pengeluaran produk atau penyediaan perkhidmatan hanya boleh dibekalkan daripada satu sumber sahaja;

d. Keselamatan/ strategik yang melibatkan perolehan item atau perkhidmatan demi keselamatan atau kepentingan strategik negara; atau

e. Kontrak dengan syarikat pembuat Bumiputera yang memenuhi semua syarat kelayakan.


Pelitup muka tak lagi wajib di masjid bawah Jawi

BANGI, 2 Rabiulawal 1444H, Khamis – Pemakaian pelitup muka di dalam masjid dan surau seluruh Wilayah-Wilayah Persekutuan Kuala Lumpur, Putrajaya dan Labuan kini tidak lagi diwajibkan berkuat kuasa esok.

Menurut Jabatan Agama Islam Wilayah Persekutuan (Jawi), ketetapan itu diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan selaras kelonggaran Prosedur Operasi Standard (SOP) pencegahan COVID-19 yang ditetapkan kerajaan.

Pengarah Jawi, Datuk Mohd Ajib Ismail berkata, meskipun pelitup muka tidak lagi diwajibkan, pemakaiannya di dalam masjid dan surau masih digalakkan.

“Manakala individu bergejala seperti demam, batuk dan selesema serta mereka yang berisiko tinggi seperti warga tua serta kanak-kanak amat digalakkan untuk memakai pelitup muka.

“Marilah kita semua berusaha untuk mengimarahkan masjid dan surau pada setiap masa bersama-sama ahli keluarga dan jiran tetangga agar kesejahteraan masyarakat dan negara dapat dibina,” katanya.


Pengurusan Rumah Bonda nafi terlibat pemerdagangan bayi

BANGI, 24 Ramadan 1443H, Selasa – Pengurusan Pertubuhan Kebajikan Rumah Bonda Kuala Lumpur menafikan dakwaan wujudnya kegiatan pemerdagangan bayi di rumah perlindungan terbabit.

Pengurusan Rumah Bonda dalam satu kenyataan memaklumkan, pihaknya sedia memberi kerjasama penuh kepada siasatan pihak berkuasa demi menangkis dakwaan itu.

“Rumah Bonda yang dibuka pada awal 2019 memberi tempat perlindungan kepada remaja dan wanita hamil tanpa nikah; remaja dan wanita teraniaya; remaja dan wanita yang terbabit dengan gejala sosial.

“Selain memberi tempat perlindungan sementara kepada bayi yang dilahirkan di luar nikah dan tidak diterima keluarga serta menjaga bayi dan kanak-kanak yang sedang menjalani kes-kes mahkamah buat sementara waktu.

“Sejak penubuhannya, rumah perlindungan Rumah Bonda menempatkan keseluruhan seramai 62 orang remaja dan wanita hamil serta wanita teraniaya selain seramai 50 orang bayi dibantu untuk dilahirkan di hospital secara selamat,” katanya dalam kenyataan, hari ini.

Katanya lagi, Jabatan Kebajikan Masyarakat (JKM) Wilayah Persekutuan Kuala Lumpur melalui Perintah Mahkamah Kanak-Kanak juga ada menghantar kanak-kanak yang tiada waris dan remaja hamil luar nikah yang memerlukan perlindungan ke rumah perlindungan Rumah Bonda.

“Ibu-ibu dan bayi masing-masing kemudiannya akan tinggal di rumah perlindungan Rumah Bonda sepanjang tempoh berpantang.

“Namun segala kos adalah ditanggung sepenuhnya oleh rumah perlindungan Rumah Bonda tanpa mana-mana penyumbang tetap dan hanya bergantung kepada dana persendirian, dana awam dan sumbangan sukarelawan,” katanya.

Dalam masa sama, rumah perlindungan berkenaan menegaskan pihaknya tidak menguruskan sebarang proses anak angkat, sebaliknya jika penghuni tidak bersedia menjaga bayi selepas dilahirkan dan berhasrat menyerahkan bayi untuk pengangkatan, penghuni dan keluarga sendiri, perlu menguruskan proses pengangkatan bersama keluarga angkat.

“Untuk mendapatkan perlindungan dan sokongan di rumah perlindungan Rumah Bonda, mereka perlu mematuhi peraturan-peraturan yang ditetapkan antaranya mengemukakan identiti dan rekod peribadi yang disahkan untuk memohon mendaftar masuk serta membuat laporan polis menyatakan kesediaan mendaftar masuk dengan sukarela dan tanpa paksaan, kecuali kes-kes rujukan daripada hospital atau JKM,” katanya.

Malah, mereka juga perlu memaklumkan status keberadaan di rumah perlindungan Rumah Bonda kepada sekurang-kurangnya seorang ahli keluarga dan waris terdekat serta mematuhi semua temujanji pemeriksaan antenatal serta hendaklah melahirkan bayi dengan selamat di hospital.

“Apabila bayi dilahirkan dan selepas tamat tempoh berpantang, penghuni diwajibkan mengisi borang keluar bagi menyatakan kesediaan ingin keluar daripada rumah perlindungan Rumah Bonda,” katanya.

Rumah Bonda berkata, mereka berpegang kepada prinsip bahawa kesilapan silam seseorang adalah aib yang perlu disimpan dan ditutup dengan rapi.

“Bagaimanapun Rumah Bonda mendapati bahawa maklumat sulit ini didedah dan disebarkan secara tidak bertanggungjawab dan berniat jahat oleh individu-individu tertentu di media sosial.

“Kita tidak mengizinkan rekod-rekod sulit bekas penghuni disalahgunakan dan disebarkan sedemikian rupa dan memandang serius percubaan pihak-pihak tertentu termasuk membuat laporan polis palsu,” katanya.


Vaksin langkah terbaik cegah COVID-19

KUALA LUMPUR, 7 Jamadilakhir 1442H, Rabu – Di sebalik kebimbangan terhadap vaksin baharu dalam memerangi wabak COVID-19, seorang pakar perubatan berpendapat, vaksin itu adalah jalan penyelesaian terbaik dalam menangani wabak itu, yang tiada rawatan khusus lain baginya setakat ini.

Pengarah Institut Penyelidikan Klinikal (ICR) Kementerian Kesihatan Malaysia (KKM), Dr Kalairasu Peariasamy berkata, penemuan vaksin itu merupakan satu mencapaian penting dalam memerangi jangkitan virus itu, yang telah meragut nyawa hampir tiga juta orang di seluruh dunia sejak 12 bulan lepas.

Beliau berkata demikian ketika mengulas mengenai laporan oleh Norwegian Medicines Agency (NMA), berkenaan kes kematian warga emas yang dikaitkan dengan vaksin COVID-19 keluaran Pfizer-BioNTech di Norway, dalam program Agenda Awani terbitan Astro Awani dengan topik ‘Isu Keselamatan dan Keberkesanan Vaksin’.

Rakyat Malaysia tidak perlu terlalu bimbang dengan keselamatan dan keberkesanan vaksin yang bakal digunakan, kerana Bahagian Regulatori Farmasi Negara (NPRA) KKM telah meneliti setiap laporan daripada pengeluar vaksin, sebelum diluluskan penggunaannya.

“Kita tahu daripada kajian dan laporan, sebilangan penerima vaksin sebenarnya dapat reaksi demam atau lesu badan, mungkin sebab keuzuran, mereka juga ada penyakit kronik, mereka sebenarnya maut akibat komplikasi daripada usia lanjut mereka.

Malaysia dijadualkan menerima vaksin Pfizer-BioNTech pada akhir Februari ini, dan telah memperoleh kelulusan bersyarat daripada NPRA.

Dr Kalairasu berkata, vaksin itu telah menjalani ujian klinikal tiga fasa, yang harus mematuhi peraturan ketat sebelum sesuatu bahan atau produk boleh diguna pakai pada manusia.

“Juga dalam fasa dua dan tiga, mereka telahpun memberikan vaksin itu kepada lebih daripada 40,000 orang yang merangkumi umur daripada 16 sampailah kepada umur 80 tahun,” katanya.

Berhubung keberkesanan vaksin Pfizer-BioNTech terhadap mutasi atau varian baharu COVID-19, yang sering dikaitkan dengan B117 (varian United Kingdom ) yang lebih cepat merebak, beliau berkata, vaksin sedia ada itu, memadai.

“Apa yang diperhatikan daripada tindak balas yang kita dapat daripada vaksin Pfizer buat masa ini cukup untuk mutasi ini juga.

“Walaupun demikian, kajian selanjutnya masih dilakukan pihak Pfizer dan untuk yang menerima vaksin ini tidak perlu bimbang, kerana tindak balas daripada vaksin ini cukup untuk beri imuniti terhadap varian mutasi juga.

“Juga (imuniti) terhadap mutasi lain yang mungkin timbul, tetapi pada dasarnya semua platform yang telah digunakan untuk kajian penyakit COVID-19, nampak cukup untuk melawan penyakit itu daripada segi mutasinya juga,” katanya. – Bernama


10 bangunan bersejarah di Yaman runtuh

SANAA, 13 Muharram 1444H, Khamis – Hujan lebat yang melanda ibu kota Yaman kebelakangan ini menyebabkan 10 bangunan di bandar lama runtuh dan musnah.

Sekurang-kurangnya 80 bangunan lain rosak teruk dan memerlukan pembaikan segera, kata pemberontak Houthi yang mengawal Sanaa sejak meletusnya perang saudara Yaman lebih lapan tahun lalu.

Bandar lama Sanaa ialah tapak Warisan Dunia Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO).

Kawasan itu dipercayai telah didiami selama lebih daripada dua ribu tahun.

Dalam satu kenyataan, Menteri Kebudayaan dalam pentadbiran Houthi, Abdullah Al-Kabsi berkata, pemberontak bekerja dengan pertubuhan antarabangsa dan mencari bantuan dalam menangani kemusnahan.

Tiada laporan segera kematian atau cedera akibat runtuhan itu bahkan hujan tidak menunjukkan tanda-tanda untuk berhenti. – Agensi


NGO rayu perkukuh usaha pembangunan bahasa Melayu

Oleh Siti Hafidah Abd Ghaffar

BANGI, 26 Rabiulawal 1445H, Khamis – Majlis Perundingan Melayu (MPM) mengesa kerajaan terus memperkukuhkan usaha pembangunan bahasa Melayu di negara ini sebagai bahasa rasmi serta bahasa sains dan teknologi.

Langkah itu boleh dilakukan dengan memberi peruntukan yang berganda dan mencukupi dalam Belanjawan 2024, yang akan dibentangkan oleh Perdana Menteri, Datuk Seri Anwar Ibrahim Jumaat ini.

Pengerusi Biro Pembangunan Ummah dan Komuniti Madani MPM, Kamal Shukri Abdullah Sani berkata, kedudukan bahasa Melayu sekadar tercatat dalam Perkara 152 Perlembagaan Persekutuan sahaja sejak 1957 tidak mencukupi.

Apa yang penting adalah amalan iaitu dalam pelaksanaan dan penguatkuasaannya bagi semua bidang.

“Pindaan Akta DBP yang difahamkan masih ‘tersangkut’ lagi di Jabatan Peguam Negara hendaklah dipercepat. Begitu juga dengan naskah Perlembagaan Persekutuan yang wajib diumum segera secara rasmi bahawa teks sahihnya ialah teks dalam bahasa Melayu.

“Hal penting ini tidak wajar ditangguhkan lagi kerana telah bertahun disiapkan sehingga boleh menjadi pertikaian dalam urusan perundangan dan kehakiman.

“Pemurnian istilah dan sebagainya boleh dibuat dari semasa ke semasa oleh Jabatan Peguam Negara, DBP dan pihak yang berkaitan,” katanya dalam kenyataan kepada Ismaweb.net.

Selaras dengan usaha memperkukuh bahasa Melayu bagi pelbagai bidang termasuk sains dan teknologi, Kamal Shukri berkata, program Dwibahasa (DLP) yang merupakan warisan muslihat pengajaran dan pembelajaran Sains dan Matematik dalam bahasa Inggeris (PPSMI) wajar dihentikan segera.

Tegasnya, MPM membantah keras sebarang usaha untuk melanjutkan lagi program ‘DLP-PPSMI’ ini dan tidak patut diberi sebarang peruntukan dalam belanjawan nanti.

Apatah lagi jika ditambah, maka akan mempercepatkan merosotnya bahasa Melayu sebagai bahasa teknologi bagi masa depan negara dan bangsa di Malaysia.

Bahkan, ia juga merencatkan usaha untuk memperbanyak pelajar dalam bidang sains teknologi yang merosot mulai era PPSMI ketika Tun Dr Mahathir Mohamad sebagai Perdana Menteri.

Katanya, sebagai negara yang menjulang konsep madani, Malaysia wajar mencontohi bangsa yang berjiwa besar yang membangun negara mereka dengan bahasa sendiri.

“Jika bukan bangsa-bangsa dan pemimpin di Malaysia sendiri yang gigih untuk tujuan ini, siapakah lagi yang hendak diharapkan.

“Justeru, MPM merayu campur tangan Datuk Seri Anwar Ibrahim sebagai Perdana Menteri dan Menteri Kewangan selaku pejuang bahasa kebangsaan tulen sejak era 70-an agar tidak tunduk kepada sebarang tekanan.

“Termasuk daripada mana-mana golongan anglophiles yang masih terjajah mindanya dan terus memuja bahasa negara lain walaupun sudah lebih 60 tahun merdeka,” katanya.

Katanya lagi, golongan itu tetap degil dan meragui keupayaan bahasa negara sendiri dan sengaja membutakan diri akan hakikat bahawa semua tamadun besar di dunia ini membangun melalui upaya bahasa sendiri seperti Jerman, Russia, Turkiye, Britain, Amerika Syarikat (AS), Sepanyol, Korea dan Jepun.

“Hakikatnya, kita wajiblah menjunjung bahasa negara sendiri,” katanya.


Surau Al-Jannah Seksyen 23 beroperasi semula hari ini

SHAH ALAM, 23 Zulhijjah 1441H, Khamis – Surau Al-Jannah di Seksyen 23 di sini, yang ditutup sejak Jumaat lepas susulan terdapat jemaahnya dikesan mempunyai kontak rapat dengan individu positif COVID-19 Kluster Sivagangga di Napoh, Jitra, Kedah, dibenarkan beroperasi semula hari ini.

Pengarah Jabatan Agama Islam Selangor (JAIS), Mohd Shahzihan Ahmad, ketika dihubungi, berkata pembukaan semula surau tersebut dibuat selepas ujian saringan jemaah terbabit didapati negatif.

“JAIS dimaklumkan bahawa individu dan ahli keluarga (jemaah) yang dikaitkan dengan kontak positif COVID-19 di Ipoh didapati negatif berdasarkan keputusan dua kali ujian saringan COVID-19 yang dibuat pada 7 Ogos dan hari ini.

“Susulan keputusan itu, JAIS bersetuju untuk membuka semula operasi surau Al-Jannah mulai hari ini dengan solat fardu lima waktu berjemaah, solat Asar selain membenarkan juga solat Jumaat serta aktiviti pengimarahan surau berkenaan,” katanya.

Beliau berkata, turut dibenarkan beroperasi semula adalah Sekolah KAFA Al-Jannah, berdekatan surau tersebut.

Bagaimanapun, katanya, individu dan ahli keluarga yang dikaitkan dengan kontak rapat kluster tersebut tidak dibenarkan hadir ke surau sekiranya masih dalam tempoh kuarantin ditetapkan oleh klinik kesihatan kerajaan.

“Jawatankuasa surau dan pentadbir KAFA juga diingatkan agar terus mematuhi semua prosedur operasi standard (SOP) yang ditetapkan oleh JAIS bagi memastikan pencegahan penularan wabak COVID-19,” katanya.- Bernama


Pemuda Palestin parah ditembak pelampau Yahudi

RAMALLAH, 21 Syawal 1443H, Ahad – Seorang pemuda Palestin parah ditembak peneroka bersenjata Israel di kawasan kejiranan Sheikh Jarrah, di Baitulmaqdis pada petang Sabtu.

Menurut saksi, peneroka haram Yahudi yang bersenjatakan senapang itu melepaskan tembakan ke arah mangsa dan menyebabkan pemuda berkenaan cedera di bahagian perut.

Kejadian dilaporkan berlaku ketika penduduk Palestin di kawasan kejiranan cuba menghalang serangan sekumpulan peneroka pelampau.

Bagaimanapun, setakat ini keadaan mangsa masih belum diketahui.

Sementara itu, dalam insiden berasingan di Tebing Barat, pihak berkuasa pendudukan Israel mengarahkan pembinaan enam rumah penduduk Palestin di kampung Kafr Al-Dil di wilayah Salfik dihentikan.

Pihak berkuasa Salfit dalam kenyataan mendakwa bahawa pasukan tentera mengarahkan pembinaan enam rumah dan sebuah premis kedai di kampung itu dihentikan, kononnya atas alasan tidak mempunyai permit.

Israel jarang mengeluarkan permit pembinaan untuk rakyat Palestin, meskipun bagi membina rumah di tanah sendiri atau memperbesarkan rumah sedia ada terutamanya di Kawasan C, yang membentuk 60 peratus Tebing Barat diduduki.

Permit bangunan dikenakan pada harga yang mahal dan tidak mampu dimiliki oleh kebanyakan rakyat Palestin, sekali gus membuka ruang Israel merampas lebih banyak tanah dan mengusir penduduk Palestin.- Agensi


KKM semak semula kes peniaga burger dikompaun RM50,000

PUTRAJAYA, 15 Ramadan 1442H, Selasa – Kementerian Kesihatan (KKM) akan membuat penilaian semula terhadap kes seorang peniaga burger di Kelantan yang dikompaun RM50,000, sama ada diberi pengurangan atau pengecualian, kata Menteri Kesihatan, Datuk Seri Dr Adham Baba.

Beliau berkata, KKM amat prihatin serta memandang serius kes berkenaan dan meminta peniaga terbabit tampil mengemukakan permohonan rayuan terhadap kompaun itu secepat mungkin.

“KKM melihat kes ini sebagai kes terkhusus dan perlu ditangani segera.

“Untuk itu, KKM akan membuat penilaian semula bagi mempertimbangkan sama ada akan diberikan pengurangan atau pengecualian sekiranya didapati ada asas yang munasabah,” katanya dalam satu kenyataan hari ini berhubung isu kompaun RM50,000 terhadap peniaga burger kerana berniaga melebihi waktu ditetapkan.

Tular di media sosial seorang peniaga burger dikenakan kompaun RM50,000 kerana berniaga di hadapan rumahnya pada kira-kira 11 malam.

Dr Adham berkata, tujuan KKM menguatkuasakan undang-undang dan mengenakan kompaun adalah untuk mendidik dan bukannya menghukum semata-mata.

Jelasnya, mereka yang dikompaun sentiasa diberikan peluang untuk mendapat keadilan dan dibenarkan mengemukakan rayuan mengikut mekanisme yang disediakan.-Bernama


Hentikan ‘spot check’ haid pelajar perempuan

KUALA LUMPUR, 3 Rabiulakhir 1443H, Isnin – Kementerian Pendidikan (KPM) mengeluarkan peringatan kepada Jabatan Pendidikan Negeri (JPN) dan Pejabat Pendidikan Daerah (PPD) supaya menghentikan pemeriksaan fizikal mengejut ke atas pelajar perempuan.

Dalam pekeliling bertarikh 2 November lepas, semua JPN dan PPD telah diberitahu untuk memastikan amalan serta pemeriksaan fizikal khususnya berkaitan haid tidak berlaku di mana-mana institusi di bawah kementerian.

“KPM mendapati pemeriksaan fizikal khususnya berkaitan haid dalam kalangan pelajar perempuan telah berlaku di institusi pendidikan di bawah kementerian,” kata pekeliling yang ditandatangani Ketua Pengarah Pendidikan, Datin Sri Nor Zamani Abdol Hamid.

Beliau juga berkata, kementerian memandang serius isu itu dan menegaskan ia tidak sepatutnya berlaku di mana-mana institusi di bawah bidang kuasanya.

“Tindakan tegas perlu diambil sekiranya amalan ini didapati berlaku di institusi pendidikan di bawah kementerian.

“JPN dan PPD perlu sentiasa peka dan melakukan pemantauan berterusan agar perkara ini tidak berlaku pada masa hadapan,” katanya.

Pekeliling itu dibuat susulan pertemuan Menteri Pendidikan, Senator Datuk Dr Radzi Jidin dengan pelajar yang terlibat dalam dakwaan pemeriksaan mengejut haid pada 26 Oktober.

“Saya memandang serius perkara ini. Jika ada amalan sedemikian di mana-mana institusi Kementerian Pendidikan, kami komited untuk memastikan ia tidak berterusan,” katanya dalam tulisan di media sosial.

Ini bukan kali pertama semakan mengejut haid telah dilaporkan.

Pada April lalu, beberapa pelajar dalam laman sosial, mendedahkan amalan itu berlaku di sekolah semasa bulan Ramadan.

Susulan itu, Radzi berkata, kementerian akan menubuhkan jawatankuasa baharu untuk meneliti dakwaan berkenaan dan isu lain yang serupa.


Protes antikerajaan bertukar ganas di Bangkok

BANGKOK, 2 Rejab 1442H, Ahad – Protes antikerajaan di Bangkok bertukar ganas pada Sabtu malam dengan beberapa kecederaan dan tangkapan dilaporkan.

Penunjuk perasaan antikerajaan Thailand kembali melakukan protes jalanan di Bangkok pada Sabtu, di mana mereka berkumpul di Monumen Demokrasi susulan penahanan empat pemimpin tunjuk perasaan baru-baru ini yang didakwa di bawah Seksyen 112 Kanun Keseksaan negara itu, yang juga dikenali sebagai lèse-majesté kerana menghina monarki dalam demonstrasi tahun lalu.

Ketika malam menjelang, penunjuk perasaan berarak ke Sanam Luang, berhampiran Istana Diraja. Walau bagaimanapun, mereka disekat oleh wayar berduri dan halangan. Terdapat pertempuran kecil dengan polis.

Media tempatan melaporkan beberapa letupan kecil dipercayai alat letupan buatan sendiri dan mercun didengar semasa kebuntuan. Cat merah dan botol dilempar ke arah polis.

Timbalan Jurucakap Polis Thailand, Kolonel Polis Krissana Pattanacharoen berkata, lebih 20 anggota polis dilaporkan cedera dalam pertempuran itu.

“Sekurang-kurangnya tujuh individu ditahan untuk soal siasat,” katanya kepada media di sini malam tadi.

Terdahulu, penunjuk perasaan berkumpul di Monumen Demokrasi yang mendesak kerajaan membatalkan Seksyen 112. Mereka menutup monumen itu dengan kain merah besar yang mewakili darah pejuang demokrasi.

Sejak pertengahan Julai, penunjuk perasaan antikerajaan telah berhimpun di Bangkok dan bandar-bandar lain, mengulangi tuntutan mereka untuk perubahan politik termasuk agar perdana menteri meletakkan jawatan, pembubaran Parlimen, pindaan perlembagaan dan reformasi monarki.

Bagaimanapun, perhimpunan itu perlahan beberapa bulan kebelakangan ini berikutan gelombang baharu pandemik COVID-19 di Thailand.

Seorang daripada pemimpin penunjuk perasaan itu berkata satu lagi protes akan diadakan di Monumen Demokrasi jika rakan-rakan mereka tidak dibebaskan dalam masa tujuh hari. – Bernama


PBB salur RM188 juta selamatkan sistem kesihatan Afghanistan

KABUL, 16 Safar 1443H, Khamis – Pertubuhan Bangsa-Bangsa Bersatu (PBB) meluluskan dana kecemasan sebanyak AS$45 juta (RM188 juta) kepada Afghanistan dalam usaha membantu mengembalikan sistem kesihatan yang kritikal di negara berkenaan.

Ketua Kemanusian PBB, Martin Griffiths memaklumkan, pemberian dana itu dibuat demi menyelamatkan banyak nyawa.

“Membiarkan sistem kesihatan di negara ini menyebabkan keadaan lebih kritikal,” katanya sambil menambah bantuan ubat-ubatan, bekalan kesihatan dan bahan bakar hampir habis serta gaji kakitangan kesihatan tidak dapat dibayar.

Semua keadaan ini berlaku selepas Taliban mengambil alih pemerintahan negara menyebabkan pihak antarabangsa termasuk dari Bank Dunia dan Kesatuan Eropah (EU) telah membekukan bantuan kepada Afghanistan.

Menerusi dana yang disalurkan itu membolehkan PBB dan beberapa pertubuhan bukan kerajaan (NGO) terus memastikan operasi di hospital, pusat rawatan COVID-19 dan beberapa kemudahan kesihatan beroperasi sehingga hujung tahun ini.

Martin menambah, PBB bertekad untuk meneruskan bantuan kepada rakyat Afghanistan terutama ketika mereka memerlukan bantuan dan berada dalam keadaan kritikal.

Sebelum ini, agensi bantuan menjangkakan krisis kemanusiaan akan berlanjutan sekiranya tiada bantuan dari negara lain.

Malah Pertubuhan Kesihatan Sedunia (WHO) berkata, 90 peratus klinik-klinik akan ditutup tidak lama lagi berikutan keadaan semakin kritikal.

Sementara itu, jurucakap Tabung Kewangan Dunia (IMF), Gerry Rica pula menyatakan kebimbangan dengan keadaan ekonomi di negara itu, pemindahan dana dalam kuantiti boleh diberikan namun bantuan antarabangsa masih lagi dibekukan. – Agensi


Mesej tular dakwa ‘taktik baharu samun’ palsu

BANGI, 19 Rejab 1444H, Jumaat – Polis Diraja Malaysia (PDRM) menafikan mesej tular di media sosial yang mendakwa kononnya terdapat taktik baharu dalam jenayah samun.

Mesej tular itu mendakwa penyamun akan meletakkan penyamun akan meletakkan telefon dalam keadaan lampu menyala di atas jalan raya bagi menarik perhatian mangsa untuk berhenti.

Menerusi modus operandi itu, mana-mana mangsa yang berhenti untuk mendapatkan telefon berkenaan kemudiannya didakwa akan disamun.

Bagaimanapun, Setiausaha Polis Malaysia PDRM, Datuk Noorsiah Mohd Saaduddin mengesahkan bahawa tiada laporan polis diterima mengenai modus operandi berkenaan.

“PDRM ingin menasihati orang ramai supaya tidak menyebarkan mesej-mesej atau berita palsu yang boleh mendatangkan ketakutan dan kegusaran kepada masyarakat.

“Mana-mana pihak yang menyebarkan mesej atau berita palsu boleh diambil tindakan di bawah undang-undang yang berkuat kuasa,” katanya dalam kenyataan, hari ini.


Tempatkan pendatang tanpa izin di kem PLKN, Bina Negara

RAUB, 13 Safar 1442H, Khamis – Jabatan Imigresen mengambil inisiatif menempatkan pendatang tanpa izin yang ditahan di kem Program Latihan Khidmat Negara (PLKN) dan Bina Negara sebagai langkah mengekang penularan COVID-19, kata Ketua Pengarah Imigresen, Datuk Khairul Dzaimee Daud.

Beliau berkata, pihaknya menyewa kem PLKN di Beranang, Selangor dan Kem Wawasan Negara di Langkawi, Kedah untuk menempatkan lebihan pendatang tanpa izin di depoh tahanan.

Katanya setakat ini, jumlah tahanan di depoh yang ada melebihi kapasiti iaitu kira-kira 2,000 orang, yang mana hanya melibatkan tahanan di Semenanjung.

“Kami juga dalam perancangan menyewa satu lagi kem di Pulau Pinang untuk menampung lebihan tahanan ini. Jumlah ini masih boleh diuruskan kerana selain menyewa kem-kem ini, pengusiran juga telah mula berjalan, sekarang kita boleh usir antara 200 pendatang tanpa izin dalam seminggu,” katanya.

Beliau berkata demikian kepada pemberita ketika ditanya mengenai kapasiti sedia ada di depoh tahanan Imigresen bagi menampung bilangan pendatang tanpa izin.

Sehingga Isnin, seramai 26,335 pendatang tanpa izin telah diusir dengan warganegara Indonesia mencatat bilangan tertinggi iaitu 11,747 orang diikuti Bangladesh (3,788) dan Thailand (2,001).

Khairul Dzaimee berkata pihaknya juga telah melaksanakan pengasingan antara pendatang yang baharu dan lama di depoh tahanan sebagaimana yang disaran oleh Kementerian Kesihatan dalam usaha mengekang penularan COVID-19.

Beliau juga berkata mulai 1 Jan 2020 sehingga Isnin, Jabatan Imigresen telah menahan seramai 20,169 pendatang dan 313 majikan melalui 5,479 operasi yang dilaksanakan di seluruh negara.

Katanya warganegara Indonesia mencatat jumlah paling tinggi iaitu 7,994 orang diikuti Bangladesh (3,332), Myanmar (2,508), Filipina (1,580), Thailand (1,225), India (1,194), Pakistan (864), Vietnam (429), China (349), Nepal (342) dan lain-lain seramai 352 orang.

Wilayah Persekutuan Kuala Lumpur menjadi lokasi penahanan pendatang tanpa izin tertinggi dengan 3,422 orang selain Sarawak (2,741), Putrajaya (2,230) dan Sabah (1,170) manakala Wilayah Persekutuan Labuan menjadi lokasi penahanan terendah iaitu hanya 85 orang. – Bernama


KWSP: Pengeluaran Khas dikredit dalam tempoh 1 hingga 3 hari bekerja

BANGI, 15 Ramadan 1443H, Ahad – Ahli Kumpulan Wang Simpanan Pekerja (KWSP) yang memohon pengeluaran khas bakal menerima bayaran secara berperingkat bermula 20 April ini.

KWSP dalam satu kenyataan memaklumkan, bayaran tersebut akan dikredit ke akaun bank pencarum dalam tempoh satu hingga tiga hari bekerja bergantung kepada prosedur bank.

Katanya, pencarum boleh menyemak status permohonan dari semasa ke semasa di portal Pengeluaran Khas.

“Bagi bayaran secara arahan bayaran, anda akan menerima notis pengambilan atau dihubungi oleh cawangan KWSP yang dipilih untuk urusan pengambilan arahan bayaran,” katanya, hari ini.

Sehingga 14 April lalu, KWSP menerima sejumlah 5.3 juta permohonan bernilai RM40.1 bilion di bawah kemudahan Pengeluaran Khas.

Jumlah permohonan yang diterima merangkumi 44 peratus daripada 11.95 juta ahli yang layak untuk membuat pengeluaran di bawah kemudahan ini.

“Dipecahkan mengikut pengkelasan gaji, ia mewakili 55 peratus ahli B40 yang layak (yang berpendapatan kurang daripada RM1,700), 59 peratus ahli M40 (RM1,701 – RM4,900) dan 39 peratus ahli T20 (berpendapatan melebihi RM4,900),” katanya sambil menambah sebanyak 29 peratus ahli tidak formal dan aktif juga telah memohon.


Pernahkah anda mendengar konsep contextualization?

DALAM konteks strategi penyebaran agama Kristian, ia bermaksud mempersembahkan ajaran Bible mengikut budaya dan bahasa setempat bagi mempengaruhi masyarakat secara optimum.

Strategi ini ada 4 fasa:

1) No contextualization
2) Minimal contextualization
3) Uncritical contextualization
4) Critical contextualization

Dalam fasa kedua ini, para pendakyah Kristian akan menterjemahkan Bible ke dalam bahasa setempat serta membina sebanyak mungkin gereja mengikut corak di negara asal mereka.

Dengan memahami konsep ini dengan mudah, kita akan menangkap motif sebenar para pendakyah Kristian di Malaysia yang berusaha keras menggunakan medium perundangan bagi membolehkan mereka menterjemah God kepada Allah dan prayer kepada Solat.

Begitu juga halnya dengan perkataan Kaabah dan Baitullah

Siapa yang bodoh, dia akan diperbodohkan!

Ir Muhammad Lukman Al Hakim Muhammad


MUDA terima kekalahan

PETALING JAYA, 26 Muharam 1445H, Ahad – Presiden Parti Ikatan Demokratik Malaysia (Muda) Syed Saddiq Syed Abdul Rahman berkata, beliau mengambil tanggungjawab sepenuhnya di atas segala kesilapan dan percaya kekalahan kali ini akan mematangkan mereka sebagai pemimpin muda.

Ahli Parlimen Muar itu berkata, mereka perlu menerimanya dengan hati terbuka dalam melangkah ke hadapan dan Pilihan Raya Negeri (PRN) ini adalah langkah sulung dalam perjalanan Muda yang masih panjang  dan parti itu seharusnya menghormati mandat rakyat.

“Saya fikir calon-calon telah mencuba sebaik mungkin dan selaku presiden saya perlu melakukannya dengan lebih baik.  Ini merupakan pengalaman yang memberikan pengajaran buat Muda,” katanya kepada wartawan  di sini semalam. – Bernama


108 lagi jangkitan baharu di Gaza

GAZA, 26 Muharram 1442H, Isnin – 108 lagi kes jangkitan baharu COVID-19 direkodkan pihak berkuasa kesihatan Palestin di wilayah Semenanjung Gaza yang dikepung, hari ini.

Kementerian Kesihatan Palestin dalam satu kenyataan berkata, jumlah kes baharu itu menjadikan angka kes keseluruhan meningkat kepada 1,927.

Daripada jumlah itu, 15 kematian direkodkan dan 243 kes lagi dilaporkan pulih sepenuhnya.

“Jumlah kes aktif di Gaza meningkat menjadi 1,669 kes,” kata kementerian itu, hari ini.

Gaza yang berada di bawah kepungan rejim pengganas Israel sejak 2007, berdepan kekurangan bekalan perubatan, selain terjejas akibat gangguan elektrik setiap hari.

Semalam, dua kematian direkodkan dengan 100 jangkitan baharu di Semenanjung Gaza.

Pemerintah pimpinan pergerakan Hamas melaksanakan perintah berkurung pada 24 Ogos lalu untuk membantu mengekang wabak di wilayah yang dikepung, walaupun pihak berkuasa baru-baru ini melonggarkan sekatan di beberapa kawasan di wilayah itu.-  Agensi


Judi: Jangan zalimi peniaga Bumiputera di Sungai Buloh!

KUALA LUMPUR, 24 Zulhijjah 1441H, Jumaat – “Jangan bertindak zalim kepada penjaja dan peniaga Bumiputera di Sungai Buloh!”

Demikian tegas Naib Pengerusi Pertubuhan Pembela-Pembela Islam (PEMBELA), Ustaz Masridzi Sat memberi, amaran kepada kerajaan negeri Selangor, Menteri Besar serta Majlis Bandaraya Shah Alam (MBSA) susulan tindakan menyita dan merobohkan gerai yang tidak memiliki lesen perniagaan.

Beliau yang bersimpati kepada nasib peniaga Bumiputera berkata, kerajaan negeri perlu mengembalikan semula hak mereka untuk berniaga.

Terutama sekali, katanya, apabila peniaga-peniaga ini baru sahaja mahu mula ‘bernafas’ setelah berbulan-bulan tidak berniaga ekoran penularan pandemik COVID-19.

“Kerajaan negeri Selangor, MBSA, Datuk Bandar jangan bertindak zalim! Nanti rakyat akan bangkit. Apa dosa penjaja ini, lepas COVID-19 baru nak cari sesuap rezeki?

“Kalian pergi robohkan tempat mereka pula. Bagi balik hak kepada penjaja Bumiputera, jangan aniaya mereka.

“Dah la COVID-19 membuatkan mereka susah, ekonomi susah, MBSA memperburuk keadaan. Bukannya nak tolong, tapi tambah lagi kesusahan,” katanya lagi.

Beliau menegaskan, jika kerajaan Selangor tidak bertindak untuk memperbetulkan keadaan, maka pihaknya akan bersama-sama masyarakat setempat bangkit memperjuangkan hak mereka untuk berniaga.

“Jangan aniaya Melayu Islam, kerana kami adalah pejuang agama bangsa dan tanah air. Kami tidak akan sanggup melihat orang Melayu terus ditindas, dianayai. Kami akan bangkit untuk mempertahankan hak mereka.

“Kalau kerajaan Selangor tak betulkan perkara ini, kami akan bersama-sama dengan penduduk Sungai Buloh untuk memperjuangkan hak,” katanya.

Terdahulu, dilaporkan MBSA mengeluarkan 101 notis ke atas premis di sekitar Bandar Baru Sungai Buloh yang membina struktur tambahan tanpa kebenaran pihak berkuasa tempatan.

Timbalan Datuk Bandar MBSA, Mohd Rashidi Ruslan berkata, notis itu dikeluarkan mengikut Akta Jalan, Parit dan Bangunan 1974 (Akta 133).

Mohd Rashidi berkata, operasi itu juga membabitkan gerai tanpa kebenaran yang beroperasi di bahu jalan.


Polis siasat himpunan Hartal Doktor Kontrak

KUALA LUMPUR, 16 Zulhijjah 1442H, Isnin – Sepanjang tempoh Perintah Kawalan Pergerakan (PKP) berkuat kuasa, tiada sesiapa pun dibenarkan untuk berhimpun.

Justeru, Polis Kuala Lumpur akan membuka kertas siasatan berhubung himpunan Hartal Doktor Kontrak membabitkan doktor-doktor kontrak di Hospital Kuala Lumpur (HKL) hari ini.

Ketua Polis Daerah Dang Wangi, Asisten Komisioner Mohamad Zainal Abdullah berkata, tiada sesiapa dibenarkan berhimpun atau terlibat dalam apa jua perhimpunan.

Tidak kiralah di mana-mana tempat bagi apa jua maksud sama ada keagamaan, sosial, sukan, perkahwinan atau kebudayaan tanpa mendapat kebenaran Ketua Pengarah Kesihatan, katanya

“Larangan ini adalah seperti mana yang terkandung di bawah Peraturan 10 Peraturan-Peraturan Pencegahan dan Pengawalan Penyakit Berjangkit (PPPPPB)(Langkah-Langkah di dalam Kawasan Tempatan Jangkitan)(Pelan Pemulihan Negara) 2021,” katanya seperti dilapor Kosmo!.

Dilaporkan, kira-kira 50 orang doktor kontrak berhimpun di tingkat enam kawasan parkir di Hospital Kuala Lumpur sekitar jam 11 pagi tadi.

Himpunan tersebut didakwa sebagai tanda tunjuk perasaan bagi menuntut lantikan tetap termasuk manfaat serta kriteria hitam putih bagaimana mendapatkan lantikan tetap itu, yang dibimbangi tidak dilakukan secara telus.

Terdahulu, pada 23 Julai, kerajaan bersetuju melanjutkan kontrak perkhidmatan selama dua tahun untuk pegawai perubatan, pergigian dan farmasi setelah tamat tempoh perkhidmatan wajib mereka.

Perdana Menteri, Tan Sri Muhyiddin Yassin memaklumkan, langkah itu adalah untuk memastikan kesinambungan perkhidmatan dan juga sebagai persiapan bagi doktor muda mengikuti latihan kepakaran.

Beliau berkata, Kabinet juga bersetuju untuk melanjutkan kontrak perkhidmatan sehingga maksimum empat tahun bagi pegawai perubatan dan pergigian yang diterima untuk mengikuti latihan kepakaran selama dua tahun pertama kontrak mereka.


Kes melonjak, Jakarta sediakan lebih banyak hospital COVID-19

JAKARTA, 14 Zulkaedah 1442H, Jumaat – Lebih banyak hospital dan katil disediakan di Jakarta bagi mengatasi lonjakan kes COVID-19 yang lain, kata Menteri Kesihatan Indonesia, Budi Gunadi Sadikin.

Ini selepas 20,574 kes COVID-19 yang memecahkan rekod sehari sebelumnya, dengan Jakarta mencatat 7,505 jangkitan.

Sambil meyakinkan orang ramai bahawa bekalan oksigen mencukupi di pulau Jawa, Budi berkata, hospital Persahabatan, hospital Sulianti Saroso dan hospital Fatmawati di ibu kota, akan diubah menjadi hospital COVID-19 penuh.

Kerajaan juga sedang menyediakan hospital COVID-19 sementara di Jakarta yang akan ditempatkan di kompleks perumahan subsidi kerajaan, Nagrak dan Pasar Rumput.

Kemudahan sementara ini akan merawat pesakit tanpa gejala dan mereka yang mengalami gejala ringan.

Sementara itu, Perkampungan Atlet Sukan Asia Jakarta 2018 – yang sejak tahun lalu diubah menjadi hospital darurat COVID-19 – akan merawat pesakit dengan gejala yang teruk.

“Oleh itu, kami akan mempunyai ratusan katil baharu dengan peralatan lengkap (juga) doktor dan jururawat berpengalaman untuk merawat pesakit COVID-19 di Jakarta.

“Dan kami berharap, minggu ini penukaran akan selesai, justeru dapat menambah bilangan tempat tidur untuk merawat penduduk Jakarta,” kata Budi.

Beliau menambah, bilik kecemasan di hospital Jakarta juga akan diubah menjadi bilik pengasingan COVID-19, sementara khemah di luar hospital akan didirikan berfungsi sebagai bilik kecemasan.

Budi menyatakan bahawa negara itu memiliki 85,000 katil, tidak termasuk hospital dan bilik pengasingan COVID-19 yang baharu di Jakarta.

Katanya, sebanyak 60,000 katil sedang diduduki.

Sehingga hari ini, Indonesia melaporkan 2,072,867 kes COVID-19 dan 56,371 kematian. – Agensi


Polis keluarkan 92 saman kepada 63 pelajar baru habis SPM

MELAKA, 20 Rejab 1442H, Khamis – Polis trafik mengeluarkan 92 saman kepada 63 pelajar kerana ‘meraikan’ berakhirnya peperiksaan Sijil Peperiksaan Malaysia (SPM) di dua lokasi di Klebang, di sini.

Ketua Jabatan Siasatan dan Penguatkuasaan Trafik Negeri, Supritendan Hasan Basri Yahya berkata, para pelajar disaman kerana melakukan pelbagai kesalahan di Dataran 1 Malaysia dan Pantai Puteri, hari ini.

Beliau berkata, saman itu dikeluarkan dalam Op Khas Pengubahsuaian Ekzos dan Pemantauan Calon SPM dimulakan semalam dan berlangsung selama beberapa jam hingga 8 malam.

“Dalam operasi di dua lokasi sasaran itu kami telah menjalankan pemeriksaan ke atas 53 motosikal membabitkan 63 pelajar termasuk pelajar perempuan,” katanya.

Beliau berkata, hasilnya pemeriksaan sebanyak 92 saman dikeluarkan polis atas pelbagai kesalahan trafik yang dikesan.

“Antara kesalahan tertinggi direkodkan adalah membabitkan tidak memapar L/P dengan 21 saman, diikuti aksesori tidak sempurna (17) serta ubah suai ekzos dan penunggang bawah 17 tahun (6).

“Antara kesalahan lain yang dikesan adalah tiada nombor pendaftaran, tidak memakai topi keledar, tiada lesen, nombor plat tidak mengikut spesifikasi atau ‘fancy’ serta tiada perlindungan insurans,” katanya.

Beliau memaklumkan bahawa 14 motosikal juga disita.


Taliban larang kakitangan awam wanita bekerja di pejabat

KABUL, 16 Rabiulawal 1443H, Sabtu – Kerajaan Taliban kembali mengenakan sekatan ketat terhadap pekerja wanita dalam sektor kerajaan dengan melarang golongan itu bekerja di pejabat bermula minggu depan.

Ketua Bahagian Kesedaran Awam di Kabul, Neamatullah Barakzai berkata, kebanyakan pekerja wanita telah diberitahu supaya tidak memasuki pejabat sementara menunggu Taliban melaksanakan perundangan baharu.

Arahan itu bagaimanapun tidak melibatkan pekerja sektor kesihatan dan pendidikan.

Namun kerajaan berjanji akan membayar gaji kakitangan wanita sepanjang arahan dilaksanakan.

Sebelum ini, Taliban telah melaksanakan undang-undang syariah di wilayah yang dikuasai, memaksa wanita memakai purdah di tempat awam selain menghalang pelajar perempuan meneruskan sesi persekolahan.

Malah setiap wanita yang ingin keluar dari rumah wajib ditemani saudara lelakinya.

Tindakan berkenaan pernah dilaksanakan sepanjang Taliban memerintah Afghanistan pada tahun 1996 hingga 2001.

Bagaimanapun selepas mengambil semula pentadbiran Ogos lalu, Taliban berikrar untuk memberi lebih kebebasan kepada golongan wanita dan tidak melanggar hak asasi.

Sementara itu, pemangku Perdana Menteri, Abdul Salam Hanafi ketika membuat lawatan ke Russia berkata, golongan wanita akan dibenarkan bekerja di balai polis dan pejabat imigresen.

“Kami akan berusaha menyediakan kemudahan kepada kakitangan wanita di beberapa sektor yang diperlukan.

“Kami memberi jaminan kepada masyarakat antarabangsa untuk tidak melakukan diskriminasi kepada kaum wanita tetapi dalam rangka kerja undang-undang negara Islam,” kata jurucakap Zabihullah Mujahid. – Agensi


KKM usaha bawa pulang doktor pakar kerja di luar negara

KUALA LUMPUR, 21 Safar 1443H, Selasa – Kementerian Kesihatan Malaysia (KKM) dalam usaha membawa pulang doktor pakar yang berkhidmat di luar negara bagi mencapai sasaran 28,000 doktor pakar menjelang 2030.

Timbalan Menteri Kesihatan, Dr Noor Azmi Ghazali berkata, sasaran itu realistik dan mampu merapatkan jurang kursus kepakaran sarjana serta kursus kepakaran.

“Usaha ini juga untuk menambah jumlah doktor pakar dalam negara dan meningkatkan slot tajaan Hadiah Latihan Persekutuan (HLP) supaya lebih ramai pegawai perubatan boleh melanjutkan pengajian dalam program sarjana kepakaran.

“Jawatankuasa khas ditubuhkan tahun ini yang fokus memohon dana daripada Kementerian Kewangan untuk HLP bagi timbulkan minat dan kebolehlaksanaan doktor-doktor baharu dalam bidang kepakaran yang diminati mereka,” katanya seperti dipetik media tempatan, hari ini.

Sebanyak 1,300 slot HLP disediakan bagi tahun ini.

Pada 15 September lalu, Menteri Kesihatan, Khairy Jamaluddin dilaporkan berkata, keperluan doktor pakar akan meningkat kepada 28,000 orang pada 2030 bagi merawat warga emas dan penghidap penyakit tidak berjangkit.

Katanya, KKM tidak menafikan sektor kesihatan negara kini mengalami kekurangan doktor pakar hingga mengakibatkan ada pesakit terpaksa menunggu untuk satu tempoh masa tertentu bagi mendapatkan rawatan susulan.

Pada masa sama, beliau berkata, KKM turut melaksanakan lantikan semula pegawai perubatan pakar warganegara Malaysia yang bersara wajib, termasuk mendapatkan khidmat kepakaran daripada sektor swasta menerusi penyampaian perkhidmatan dan penyumberluaran.

Sehingga 30 Jun lalu, seramai 6,012 pakar perubatan berkhidmat di KKM, dengan 5,993 daripadanya adalah pakar perubatan lantikan tetap dan 19 lagi pakar perubatan kontrak.


AS rampas lebih 3,000 kad vaksinasi palsu dari China

WASHINGTON, 8 Muharram 1443H, Selasa – Jabatan Kastam dan Perlindungan Sempadan Amerika Syarikat (CBP) merampas lebih 3,000 kad vaksinasi coronavirus palsu yang disyaki dihantar dari China.

Tindakan itu susulan sebahagian besar warga Amerima Syarikat yang tidak divaksinasi sedang mencari jalan untuk mengelak sekatan berkaitan COVID-19.

Pegawai Kastam dan Perlindungan Sempadan AS (CBPO) yang bekerja di pelabuhan Memphis menemui penghantaran mencurigakan dari Shenzhen, China dan dalam perjalanan ke daerah pusat perniagaan, New Orleans.

“Ini adalah penghantaran ke-15 malam itu, walaupun ke bandar-bandar yang berbeza. Di dalamnya terdapat 51 kad vaksinasi COVID-19 berkualiti rendah dan palsu.

“Kad-kad itu mempunyai ruangan kosong untuk nama dan tarikh lahir penerima, pembuat vaksin, nombor lot, tarikh dan tempat vaksin diambil, serta logo Pusat Kawalan Penyakit (CDC) di sudut kanan atas,” katanya.

Kes COVID-19 di Amerika Syarikat tidak lama lagi boleh mencatat sebanyak 200,000 sehari, kata National Institutes of Health (NIH) memberi amaran.

Penularan cepat dari varian Delta telah menjadi punca peningkatan kes dan kemasukan ke hospital di Amerika Syarikat ke paras tertinggi dalam enam bulan.

Ini telah menjadikan negeri-negeri yang lain, seperti Hawaii, untuk mengenakan semula sekatan COVID-19. – Agensi


Mesyuarat MKT esok, keputusan ekstrem rugikan UMNO dalam PRU15

BANGI, 12 Ramadan 1442H, Sabtu – UMNO perlu memikirkan situasi menang-menang bersama rakyat yang terjejas akibat pandemik COVID-19.

Perkara itu lebih baik berbanding tindakan terburu-buru mahu memutuskan hubungan bersama Perikatan Nasional (PN).

“Tindakan keluar PN (Perikatan Nasional) hanya memburukkan lagi keadaan. Percayalah lebih banyak manfaat yang UMNO dapat bila berada dalam kerajaan berbanding sebaliknya,” kata penganalisis politik Universiti Utara Malaysia (UUM), Md Shukri Shuib seperti dilapor Sinar Harian.

Md Shukri turut menggesa Presiden UMNO, Datuk Seri Dr Ahmad Zahid Hamidi supaya tidak membuat sebarang keputusan radikal ketika mesyuarat Majlis Kerja Tertinggi (MKT) UMNO yang dijangka berlangsung pada Ahad.

Berdasarkan situasi semasa, katanya, sebarang tindakan ekstrem hanya akan merugikan UMNO menjelang Pilihan Raya Umum ke-15 (PRU15).

Katanya, Ahmad Zahid sepatutnya lebih fokus untuk meyakinkan ahli di peringkat akar umbi termasuk berterus terang mengenai situasi sebenar antara beliau dan Presiden PKR, Datuk Seri Anwar Ibrahim seperti yang tular baru-baru ini.

“Jadi, Ahmad Zahid perlu meyakinkan kembali ahli dan pimpinan UMNO terutama menjelaskan hubungan baiknya dengan Anwar sekali gus membuktikan beliau bukan seorang Presiden yang lemah,” katanya

Sementara itu, penganalisis politik, Prof Dr Sivamurugan Pandian berkata, beliau optimis terhadap segala keputusan UMNO pada MKT kali ini selari dengan apa yang diputuskan pada Perhimpunan Agung UMNO (PAU) 2020, melainkan jika ada desakan secara tiba-tiba daripada pihak tertentu.

“Saya tidak rasa ada elemen di luar jangkaan yang akan berlaku walaupun terdapat pelbagai spekulasi yang timbul baru-baru ini.

“Keputusan UMNO untuk kekal menyokong PN sehingga PRU15 juga dijangka tidak berubah,” katanya.


Buang pemimpin bermasalah, 5 syarat UMNO kekal relevan

UMNO masih ada harapan untuk berubah dan diterima majoriti rakyat Melayu Islam di Malaysia

2. Parti terbesar umat Melayu ini kini terbeban pelbagai krisis hala tuju dan agenda perjuangan, rasuah pemimpin tertinggi, budaya parti yang busuk serta tolakan yang amat kuat dari kalangan rakyat umum yang bukan ahli.

3. Namun potensi pengalaman, dasar perjuangan asal, jentera ahli, aset serta infrastruktur yang telah sedia ada merupakan sesuatu yang tidak boleh dipandang enteng dan ada pemberat tersendiri dalam senario politik tanah air.

4. Lima syarat asas perlu diambil untuk UMNO kekal relevan. Pertama buang dan tukar para pemimpin tertinggi yang mempunyai isu integriti, rasuah, pecah amanah, penyalahgunaan kuasa dan penggubahan wang haram. Bekas pemimpin parti sebagai contoh Tun M juga perlu dibicarakan jika ada pertuduhan yang sah.

5. Jika syarat pertama ini pun dirasakan mustahil untuk dibuat, maka saya amat yakin masa depan UMNO amat gelap. UMNO tidak mampu bertahan lama dan akan menggali kubur mereka sendiri tidak kira apa pun transformasi dan kerjasama politik yang dibuat selepas ini.

6. Kedua, UMNO perlu menukar para pemimpin yang telah berusia (walaupun bersih) dengan pemimpin muda yang mempunyai integriti, berkemahiran tinggi dan berpengaruh luas. Walaupun sukar mencari calon-calonnya disebabkan pemimpin muda sedia ada terikut-ikut dengan rentak pemimpin tua yang rosak, namun bagi saya ia tidak mustahil.

7. Ketiga, pemimpin muda yang dilantik inilah yang akan berperanan mentransformasi UMNO menjadi parti yang bersih, tidak elit (inklusif), benar-benar berdenyut bersama nadi rakyat serta profesional dalam mentadbir negara. Perubahan total budaya ini sudah semestinya sukar namun mesti dilakukan untuk mengelakkan UMNO terus tenggelam dan mati.

8. Keempat, selepas UMNO sudah bersih dan berdaya saing barulah strategi kerjasama politik dan agenda perjuangan asal akan memainkan peranan memacu parti ini terus kehadapan.

Kerjasama politik UMNO dalam Barisan Nasional (BN) perlu dikaji semua terutama dengan situasi terkini MCA. Hubungan dalam Muafakat Nasional (MN) dan Perikatan Nasional (PN) juga perlu disejajarkan dengan agenda nasional. Tanpa identiti dan matlamat perjuangan, UMNO akan terus menjadi beban dalam mana-mana permuafakatan politik yang diambil.

9. Yang terakhir, dan yang paling utama UMNO perlu menjadikan Islam sebagai tunjang perjuangan kemudian baharulah disulami dengan agenda Melayu. Sekarang ini Islam hanya menjadi simbol dan retorik dalam parti ini, sedangkan pemimpin tertingginya sangat jelas tidak mengamalkan cara hidup Islam yang tulen. Malah sebahagian mereka berkiblatkan Barat, liberal dan anti-Islam.

10. Jika kelima-lima cadangan ini gagal dilakukan oleh UMNO, saya mencadangkan semua ahli UMNO cari parti lain yang memenuhi kriteria-kriteria ini. Anda sedang berada di dalam kapal yang hampir karam!

Ir Ts Lukman Al Hakim
Pemerhati politik


Ingkar SOP, kawasan rekreasi di R&R Bagan Ajam diarah tutup

BUTTERWORTH, 24 Safar 1442H, Isnin – Kawasan rekreasi dan tepi pantai di kawasan Rehat dan Rawat (R&R) Bagan Ajam di Lebuhraya Lingkaran Luar Butterworth (BORR), diarah tutup selama dua minggu bermula Ahad.

Ketua Polis Daerah Seberang Perai Utara (SPU), ACP Noorzainy Mohd Noor berkata, arahan itu dikeluarkan selepas pemeriksaan menerusi Op Pematuhan COVID-19 mendapati pengunjung gagal mematuhi prosedur operasi standard (SOP) yang ditetapkan ketika Perintah Kawalan Pergerakan Pemulihan (PKPP).

Beliau berkata, dalam operasi bermula pukul 6.30 semalam, pihak polis bersama Kementerian Kesihatan (KKM) dan Majlis Bandaraya Seberang Perai (MBSP) mendapati pengunjung gagal mengikuti SOP dengan tiada penjarakan fizikal serta tidak memakai pelitup muka.

“Pihak polis telah membuat pemantauan di kawasan rekreasi itu sejak dua hari lepas dan kehadiran pengunjung memang ramai, malah mereka tidak menjaga penjarakan fizikal dan ada yang tidak memakai pelitup muka serta berkumpul dalam kumpulan yang ramai bersama kanak-kanak serta warga emas.

“Kami sebelum ini telah memberi nasihat serta amaran kepada pengunjung namun pemeriksaan hari ini mendapati mereka masih ingkar.

” Ekoran itu atas saranan KKM, MBSP telah mengambil keputusan untuk menutup sementara kawasan rekreasi tersebut terutama ketika kes COVID-19 semakin meningkat sekarang ini,” katanya kepada pemberita.

Katanya, lokasi itu sering menjadi tumpuan orang ramai terutamanya pada hujung minggu, menyebabkan ramai pengunjung dan pihaknya terpaksa mengambil tindakan menutup kawasan berkenaan dalam usaha membendung penularan wabak COVID-19.

Noorzainy berkata, bagaimanapun, kawasan R&R Bagan Ajam itu tetap beroperasi seperti biasa dan peniaga didapati mematuhi SOP yang ditetapkan.

Katanya, dalam operasi selama lebih dua jam di kawasan itu, seramai 120 orang telah dikenakan kompaun RM1,000 setiap seorang kerana gagal mematuhi SOP ditetapkan ketika PKPP.

“Ada antara mereka sengaja ingkar dengan tidak memakai pelitup muka kononnya berada di pantai dan kawasan rekreasi di situ, malah ada yang telah diberi amaran ketika operasi pematuhan, namun tetap melakukan kesalahan sama iaitu tiada penjarakan fizikal dalam kumpulan ramai,” katanya.

Beliau berkata, operasi itu akan diteruskan dari semasa ke semasa dalam usaha memastikan orang ramai mematuhi SOP ditetapkan terutama dalam usaha memutuskan rantaian COVID-19.

Beliau turut menasihatkan orang ramai agar tidak lagi datang ke kawasan itu atau kawasan rekreasi lain sekarang ini dengan membawa kanak-kanak dan warga emas, kerana mereka antara yang berisiko tinggi dijangkiti COVID-19. – Bernama


Lebih 10,000 individu tak hadir janji temu vaksin di Kedah

ALOR SETAR, 14 Syawal 1442H, Rabu – Seramai 10,827 individu yang mendaftar sebagai penerima vaksin COVID-19 di negeri ini tidak hadir untuk menerima suntikan vaksin antara 19 April hingga 22 Mei lepas.

Pengarah Kesihatan Kedah Dr Mohd Fikri Ujang berkata jumlah itu membabitkan 35 peratus daripada 30,100 individu yang telah mendaftar dan diberikan janji temu menerusi aplikasi MySejahtera bagi fasa dua pelaksanaan Program Imunisasi COVID-19 Kebangsaan.

“Jumlah itu membabitkan individu-individu yang sepatutnya datang dan menerima suntikan di Pusat Pemberian Vaksin (PPV) awam, PPV Klinik Kesihatan Kementerian Kesihatan (KKM), PPV klinik swasta dan PPV hospital swasta.

“Bagaimanapun, vaksin itu diberikan kepada senarai menunggu yang memenuhi kriteria fasa dua iaitu kumpulan warga emas dan penghidap penyakit kronik seperti hipertensi, diabetes, masalah jantung dan sebagainya,” katanya ketika dihubungi di sini, hari ini.

Beliau memaklumkan antara alasan diberikan ialah bimbang dan belum bersedia menerima suntikan vaksin selain kurang sihat, sedang menjalani kuarantin, berada di luar kawasan, tidak mempunyai kenderaan untuk hadir ke PPV dan ingin menukar tarikh janji temu pada saat akhir.

Dr Mohd Fikri berkata untuk itu, Jabatan Kesihatan Negeri (JKN) Kedah mengambil pendekatan membuat hebahan menerusi laman media sosial bagi memberi kesedaran kepada masyarakat tentang kepentingan dan kebaikan vaksinasi kepada penerima, dalam usaha meningkatkan kehadiran untuk janji temu.

Sementara itu, katanya hingga 24 Mei lepas seramai 579,526 atau 37.6 peratus daripada 1,541,160 yang layak menerima suntikan vaksin COVID-19, telah mendaftar di negeri ini.

“Bilangan yang menerima suntikan dos pertama hingga 24 Mei lalu adalah seramai 91,349 (15.76 peratus) daripada jumlah mereka yang mendaftar.

“Saya juga ingin mengingatkan dan menasihati masyarakat di Kedah supaya mengamalkan kawalan pergerakan kendiri, mengurangkan kekerapan keluar rumah serta mematuhi segala prosedur operasi standard (SOP) yang ditetapkan bagi mengekang penularan wabak ini,” katanya. – Bernama


Lebih 14,000 kanak-kanak Yaman dibunuh pemberontak Houthi sejak 2014

ADEN, 23 Safar 1444H, Isnin – Pemberontak Syiah Houthi telah membunuh dan mencederakan kira-kira 14,000 kanak-kanak di Yaman sejak perang saudara meletus pada 2014.

Dalam ucapan di luar pusingan ke-51 perbincangan umum Artikel 2, Pertubuhan Hak Asasi Manusia berkata, ia mendokumentasikan pembunuhan 7,500 kanak-kanak, termasuk 1,100 di Taiz.

Ucapan itu – yang dipetik Agensi Berita SABA – melaporkan kira-kira 8,310 kanak-kanak cedera dalam tembakan sporadis di kawasan kejiranan berpenduduk di mana sekolah, hospital, pasar, dan kawasan permainan menjadi sasaran.

Pertubuhan itu menggesa Majlis Hak Asasi Manusia Pertubuhan Bangsa-Bangsa Bersatu (PBB) untuk memberi tekanan kepada militia yang disokong Iran bagi menghentikan pencabulannya terhadap rakyat Yaman dan menamatkan kepungan ke atas Taiz, yang telah menjejaskan ribuan kanak-kanak sejak 2014.

Suruhanjaya Tinggi Hak Asasi Manusia telah menyampaikan taklimat mengenai situasi di Yaman di mana petunjuk mengenai hak asasi manusia semakin merosot di tengah-tengah kekejaman Houthi. – Agensi


Pembantu pergigian Malaysia antara 11 kes baharu di Singapura

SINGAPURA,  10 Zulkaedah 1442H, Isnin – Seorang wanita Malaysia yang bekerja sebagai pembantu pergigian adalah antara 11 kes baharu COVID-19 yang dilaporkan pada Ahad di Singapura, menurut Kementerian Kesihatan republik itu.

Dirujuk sebagai kes 64347, wanita berusia 22 tahun itu menerima dos pertama vaksin COVID-19 pada 23 Mei, dan dos kedua pada 13 Jun, kata kementerian dalam data lengkapnya yang dikeluarkan malam tadi.

Menurut kementerian ketika bekerja wanita itu tidak menggunakan kelengkapan perlindungan diri (PPE) yang lengkap, termasuk topeng N95, pelindung muka, gogel, gaun dan sarung tangan.

“Dia tidak menunjukkan simptom, dan dikesan ketika disaring untuk COVID-19 pada 19 Jun sebagai sebahagian daripada pemantauan komuniti kami untuk mereka yang bekerja di daerah Redhill Close,” kata kementerian.

Beliau bekerja di Q&M Dental Surgery cawangan Redhill MRT.

“Hasil ujiannya kembali positif untuk jangkitan COVID-19 pada hari yang sama. Keputusan ujian serologinya belum diperoleh, ” kata kementerian.

Setakat tengah hari Ahad, republik itu melaporkan 62,414 kes COVID-19 dengan 37 kluster terbuka. Ketika ini terdapat 142 pesakit masih di hospital, dengan kebanyakannya stabil atau bertambah baik.

Namun, seorang pesakit dalam keadaan kritikal di unit rawatan rapi dan lima yang lain memerlukan bantuan oksigen, kata kementerian itu.

Setakat ini, 34 meninggal dunia disebabkan komplikasi akibat jangkitan COVID-19 di sini. -Bernama


Penggunaan ubat PrEP sisi normalisasi LGBT dalam negara

BANGI, 18 Jamadilawal 1444H, Selasa – Kementerian Kesihatan (KKM) sewajarnya terlebih dahulu mengemukakan suatu rancangan dasar yang jelas bagi mencegah aktiviti songsang yang semakin membarah dalam masyarakat.

Ini kerana, walau apa pun alasan yang dikemukakan oleh pihak kementerian itu, kebarangkalian penggunaan ubat PrEP (Pre-Exposure Prophylaxis) untuk tujuan yang salah tetap akan berlaku.

Ketua Dewan Ulama PAS Pusat, Datuk Ahmad Yahya berkata, rancangan projek rintis penggunaan ubatan PrEP berdasarkan kenyataan KKM baru-baru ini bagi mengurangkan risiko penularan jangkitan HIV sememangnya akan memberi hala tuju dasar negara yang membimbangkan.

Beliau berkata, apa yang menjadi pertikaian adalah penggunaan ubat PrEP secara permintaan dan mendedahkan kepada pelaku lesbian, gay, biseksual dan transgender (LGBT) untuk menggunakannya bagi melakukan aktiviti songsang dengan ‘selamat’.

“Ia adalah sisi normalisasi LGBT dalam negara.

“Tambahan lagi, KKM juga perlu menelusuri semula strategi yang digariskan oleh Malaysia National Strategic Plan for Ending AIDS 2016-2030 yang sepatutnya memasuki fasa penilaian separuh penggal pada tahun hadapan.

“Ini kerana dalam strategi dasar tersebut tidak memperincikan perancangan khusus mencegah serta menggalakkan kehidupan normal bagi masyarakat umum selain menghindari budaya seks songsang,” katanya dalam kenyataan, hari ini.

Katanya, ia lebih menumpukan kepada aspek pencegahan jangkitan kepada pasangan homoseksual yang melakukan hubungan seksual tanpa ‘perlindungan’ yang hanya menjurus kepada tindakan menghalalkan hubungan seksual songsang termasuk zina, tetapi pada masa sama menutup pintu jangkitan HIV ataupun AIDS.

Oleh sebab itu, beliau menegaskan hala tuju dasar daripada KKM mesti jelas dan bersepadu.

Beliau berkata, isu ini mempunyai pelbagai perbahasan mendasar yang lain seperti jangkitan HIV ibu kepada anak dan sebagainya.

“Jika tiada fokus yang jelas, tindakan KKM boleh membawa kepada implikasi berbeza. Lebih membimbangkan, budaya gay (MSM) lebih mendominasi dalam kalangan jangkitan HIV ketika ini.

“Budaya rosak LGBT adalah kesalahan besar di sisi agama juga bertentangan dalam perundangan dalam negara. Apakah sampai satu masa kelak LGBT juga akan dibenarkan dalam negara?” soalnya.


Pembukaan Parlimen: Pandangan saya mengenai komen-komen terhadap kenyataan media Peguam Negara

Tanpa disangka, penulisan saya dan Profesor Datuk Dr Shamrahayu bertajuk “Perbincangan Yang di-Pertuan Agong Dengan Pemimpin Politik….”, telah menarik begitu banyak respons. Antaranya termasuklah yang mengatakan kami menghina Yang di-Pertuan Agong dan Raja-Raja Melayu, biadab dan sebagainya. Ada juga yang membuat tuduhan liar dan meminta tindakan diambil terhadap kami. Sebaliknya, ada yang menulis rencana memberi pandangan sebaliknya tanpa menyentuh peribadi. Kepada mereka saya ucapkan ribuan terima kasih, tidak kiralah saya bersetuju dengan pandangan mereka atau tidak.

Perlu diingatkan bahawa dalam rencana kami itu, untuk mengelak kontroversi, kami tidak pun menyebut sama ada Yang di-Pertuan Agong perlu bertindak atas nasihat Perdana Menteri atau tidak untuk memanggil Parlimen bersidang semasa darurat. Kami juga tidak memberi apa-apa komen terhadap keputusan yang dibuat oleh Yang di-Pertuan Agong dan Raja-Raja Melayu.

Keadaan telah memerlukan Peguam Negara mengeluarkan kenyataan media di mana beliau memberi pandangan beliau berdasarkan peruntukan Perlembagaan dan penghakiman-penghakiman mahkamah sama ada dan di mana Yang di-Pertuan Agong perlu bertindak di atas nasihat Perdana Menteri. Perlu ditegaskan bahawa kenyataan itu adalah pendapat undang-undang berdasarkan undang-undang, termasuk Perlembagaan. Ia terpakai pada semua masa tidak kira siapa yang menduduki jawatan Yang di-Pertuan Agong dan Perdana Menteri, bukan khusus mengenai Yang di-Pertuan Agong dan Pedana Menteri pada masa ini sahaja. Kenyataan itu tidak lebih daripada nota kuliah undang-undang Perlembagaan yang disediakan oleh seorang pensyarah atau profesor atau jawapan seorang pelajar pintar kepada soalan mengenai isu tersebut, di mana-mana universiti.

Perhatian berkisar kapada kenyataan Peguam Negara itu. Pengkritik-pengkritik itu menuduh Peguam Negara melampau, menghina dan memperkecilkan Yang di-Pertuan Agong; bahawa ia adalah satu penderhakaan khusus terhadap Yang di-Pertuan Agong dan beliau mesti dipecat segera; bahawa ia melanggar kebiasaan; tidak menghormati Yang di-Pertuan Agong; “memperkecil” kuasa Yang di-Pertuan Agong dan sebagainya.

Datuk Seri Anwar Ibrahim berkata, undang-undang hari ini diguna pakai sewenang-wenangnya bagi melindungi kerajaan yang tidak sah dan Ahli-ahli Parlimen yang telah bersumpah untuk mempertahankan Perlembagaan mesti menyatakan prinsip.

Lim Guan Eng pula, antara lain, berkata, dengan menekankan bahawa Yang di-Pertuan Agong tidak mempunyai kuasa kecuali untuk mendengar nasihat Kabinet jelas menunjukkan Idrus berpihak kepada Perdana Menteri untuk mengenepikan Titah Diraja Agong yang didukung oleh Majlis Raja-Raja, agar Parlimen bersidang secepat mungkin.

Majlis Presiden Pakatan Harapan (PH) dalam kenyataan bersamanya berkata, kenyataan Peguam Negara itu, terutama dalam konteks sekarang, telah melampaui batas adab kerana memperkecil dan memperlekehkan titah pandangan Raja-Raja Melayu.

“Oleh itu, PH menegaskan bahawa kenyataan Peguam Negara itu sebagai satu pendurhakaan khusus terhadap Yang di-Pertuan Agong dan beliau mesti dipecat segera.”

Kenyataan tersebut ditanda tangani oleh Presiden Parti Keadilan Rakyat (KEADILAN), Datuk Seri Anwar Ibrahim, Presiden Parti Amanah Negara (AMANAH), Mohamad Sabu dan Setiausaha Agung Parti Tindakan Demokratik (DAP), Lim Guan Eng.

Datuk Zaid Ibrahim pula dilaporkan oleh Malaysiakini seperti berikut:

“Peguam Negara (AG) Idrus Harun tidak menghormati Yang di-Pertuan Agong dengan kenyataan awamnya mengenai pembukaan semula Parlimen, menurut bekas menteri undang-undang de facto, Zaid Ibrahim.” i

Nampaknya, kata-kata menghina, memperkecil, tidak menghormati dan menderhakai Yang di-Pertuan Agong telah diberi makna sangat luas sehingga Peguam Negara yang memberi pandangan rasmi mengenai peruntukan undang-undang dan Perlembagaan yang mengurangkan kuasa Yang di-Pertuan Agong pun dianggap menghina, memperkecil, tidak menghormati dan mendurhakai baginda.

Maka, untuk mengelaknya, setiap kali Peguam Negara memberi nasihat atau ditanya oleh Yang di-Pertuan Agong mengenai sesuatu isu undang-undang, Peguam Negara kenalah memberi pandangan yang meluaskan kuasa Yang di-Pertuan Agong atau, dalam kata lain, yang menyebelahi baginda.

Dalam hal ini, perlu diingati bahawa Istana Negara sendiri telah mengeluarkan kenyataan media bertarikh 24 Februari 2021 memberi pandangan yang sama dengan apa yang dikatakan oleh Peguam Negara itu. Saya perturunkan dua perenggan daripada kenyataan Istana Negara itu:

“Sehubungan dengan itu, Seri Paduka Baginda menzahirkan pandangan bahawa Parlimen boleh bersidang semasa tempoh darurat berkuatkuasa pada suatu tarikh sebagaimana yang difikirkan sesuai oleh Seri Paduka Baginda atas nasihat YAB Perdana Menteri.

Perkara ini termaktub di dalam sub perenggan 14(1)(b) Ordinan Darurat (Kuasa-Kuasa Perlu) 2021 yang menyatakan bahawa Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Seri Paduka Baginda atas nasihat YAB Perdana Menteri.”

Adalah jelas bahawa pandangan yang diberi oleh Peguam Negara itu adalah selaras dengan pendirian Yang di-Pertuan Agong yang disebut dalam kenyataan media Istana Negara itu. Maka, bagaimana ia boleh dikatakan melampau, menghina dan memperkecilkan Yang di-Pertuan Agong; bahawa ia adalah satu penderhakaan khusus terhadap Yang di-Pertuan Agong dan beliau mesti dipecat segera; bahawa ia melanggar kebiasaan; tidak menghormati Yang di-Pertuan Agong; dan “memperkecil” kuasa Yang di-Pertuan Agong?

Sebaliknya, jika Peguam Negara itu memberi pandangan bahawa Yang di-Pertuan Agong tidak perlu mengikut nasihat Perdana Menteri dalam hal ini, maka ia bercanggah pula dengan pendirian Yang di-Pertuan Agong yang disebut dalam kenyataan media itu. Mengikut hujah pengkritik-pengkritik itu, Peguam Negara melakukan kesalahan yang sama juga!

Dalam hal ini, suatu perkara yang menarik telah berlaku iaitu Tan Sri Tommy Thomas, Mantan Peguam Negara Kerajaan Pakatan Harapan, telah tampil ke hadapan dan memberi pandangannya. Antara lain, mengikut laporan Malaysiakini:

“Bekas Peguam Negara Tommy Thomas telah menyatakan kekecewaannya dengan Pakatan Harapan kerana menuntut pemecatan penggantinya Idrus Harun.
… ..
…. Semua orang berhak kepada pendapat mereka. Anda harus bersetuju untuk tidak bersetuju. Itulah undang-undang.

“Peguam Negara tidak boleh dipecat kerana ada yang tidak setuju dengan pendapat undang-undangnya.

“Harus ditegaskan bahawa pendapat undang-undang bukanlah dimaksudkan untuk menjadi popular atau membodek.”” ii (Terjemahan saya.)

Beliau patut dipuji dalam hal ini.

Perlu diingati bahawa adalah menjadi tanggungjawab Peguam Negara untuk memberi pandangan yang jujur dalam suatu perkara mengikut undang-undang, tidak kira sama ada ia menambah atau mengurangkan kuasa Yang di-Pertuan Agong, tidak kira sama ada ia disukai atau dimurkai baginda. Seseorang yang tidak berani berbuat demikian, tidak layak menjadi Peguam Negara.

Mengikut pendapat pengkritik-pengkritik itu juga, apabila Perdana Menteri memberi nasihat kepada Yang di-Pertuan Agong, nasihat itu mestilah memihak kepada baginda, jika tidak, Perdana Menteri juga melakukan kesalahan yang sama.

Jika mengikut hujah itu lagi, apabila Mahkamah Khas membicarakan Yang di-Pertuan Agong atau Raja-Raja Melayu seperti dalam kes Standard Chartered Bank Malaysia Bhd v DYMM Tuanku Jaafar Ibni Al-Marhum Tuanku Abdul Rahman, Yang di-Pertuan Besar Negeri Sembilan Darul Khusus (2009) 3 CLJ 709, Mahkamah Khas juga mestilah memberi penghakiman menyebelahi baginda, jika tidak hakim-hakim itu juga melakukan kesalahan serupa. Undang-undang bukanlah begitu.

Satu perkara lagi yang saya perhatikan ialah semua pengkritik rencana saya dan Profesor Datuk Dr Shamrahayu dan juga pengkritik-pengkritik Peguam Negara itu mengemukakan hujah-hujah mereka dengan mengaitkan kedudukan Tan Sri Muhyiddin sebagai Perdana Menteri: oleh sebab, pada pandangan mereka, Tan Sri Muyidddin tidak mempunyai sokongan majoriti, tambah pula dengan pandemik Covid-19, diikuti dengan masalah ekonomi negara dan kemiskinan rakyat, peruntukan yang menghendaki Yang di-Pertuan Agong bertindak atas nasihat Perdana Menteri tidak terpakai.

Rencana kami dan kenyataan Peguam Negara bukanlah berkenaan Tan Sri Muhyiddin. Ia adalah satu pendapat umum yang terpakai kepada setiap orang yang menduduki jawatan Perdana Menteri.

Mungkin itu hujah politik yang menarik pengundi, tetapi ia bukanlah suatu hujah undang-undang sama ada Yang di-Pertuan Agong perlu bertindak atas nasihat Peguam Negara atau tidak. Selagi seseorang itu menduduki jawatan Perdana Menteri, semua peruntukan Perlembagaan dan undang-undang berkenaan dengannya terpakai kepadanya.

Pandangan seseorang individu, sama ada dia Ketua Pembangkang, ketua sebuah parti politik atau sesiapa sekalipun atau pandangan sesuatu kumpulan, bahawa seseorang Perdana Menteri itu tidak mempunyai sokongan majoriti Ahli Parlimen tidak mengubah kedudukan. Hanya apabila dia meletak jawatan, hilang kelayakan mengikut Perlembagaan, Yang di-Pertuan Agong melantik seorang lain yang pada hematnya mempunyai sokongan majoriti oleh Ahli-ahli Parlimen, sama ada selepas Pilihan Raya Umum atau tidak, barulah dia tidak lagi menjadi Perdana Menteri dan Yang di-Pertuan Agong tidak perlu mengikut nasihatnya lagi. Tetapi Yang di-Pertuan Agong perlu mengikut nasihat Perdana Menteri baru pula dalam perkara-perkara yang Perlembagaan menghendaki baginda berbuat demikian.

Tun Abdul Hamid Mohamad

30 06 2021

i Attorney-General (AG) Idrus Harun disrespected the Yang di-Pertuan Agong with his public statement on reconvening Parliament, according to former de facto law minister Zaid Ibrahim.

ii “Former attorney-general Tommy Thomas has expressed disappointment with Pakatan Harapan for demanding the sacking of his successor Idrus Harun.
…..
….Everyone is entitled to their opinion. You have to agree to disagree. That is the law.

“The AG should not be sacked because some do not agree with his legal opinion.

“It must be stressed that legal opinions are not intended to be popular nor designed to curry favour,””


Pegawai polis, 7 FRU ditahan simpan daging disyaki pelanduk

SEREMBAN, 6 Jamadilakhir 1442H, Selasa – Jabatan Perlindungan Hidupan Liar dan Taman Negara (PERHILITAN) menahan seorang pegawai polis berpangkat inspektor dan tujuh anggota Pasukan Simpanan Persekutuan (FRU) kerana disyaki menyimpan daging haiwan dilindungi di Empangan Talang, Kuala Pilah.

Penguat kuasa PERHILITAN dilaporkan menemui sebuah plastik putih mengandungi daging haiwan disyaki pelanduk dalam kenderaan pacuan empat roda jenis Land Rover dengan tulisan ‘Polis’ yang digunakan kumpulan lelaki terbabit.

“Sebelum itu, pegawai penguat kuasa PERHILITAN menahan kenderaan dinaiki pegawai dan tujuh anggota FRU terbabit di jalan besar Kampung Talang berdekatan Empangan Talang.

“Penguat kuasa memaklumkan ingin membuat pemeriksaan dan hasilnya, menemui satu kampit plastik mengandungi daging hidupan liar disyaki pelanduk.

“Pegawai berkenaan memaklumkan hidupan liar itu miliknya,” kata sumber seperti dilapor BH Online.

Susulan itu, mereka yang berusia antara 33 hingga 47 tahun dan bertugas di FRU Cawangan Seremban, ditahan kira-kira jam 1 tengah hari kelmarin.

Sumber berkata, antara barangan lain yang dirampas PERHILITAN adalah kenderaan digunakan kumpulan terbabit, kampit plastik berisi daging berkenaan, tong dan satu gugusan kunci kenderaan.

“Kes disiasat mengikut Seksyen Akta Pemuliharaan Hidupan Liar (Akta 716). Semua suspek kini ditahan reman untuk soal siasat lanjut,” katanya.


Pemangku Presiden Sri Lanka isytihar darurat baharu

COLOMBO, 18 Zulhijjah 1443H, Isnin – Pemangku Presiden Sri Lanka, Ranil Wickremesinghe mewartakan perintah darurat dalam usaha mengelakkan pergolakan menjelang proses pengundian di Parlimen bagi memilih Presiden baharu pada akhir minggu ini.

Pemimpin Sri Lanka telah mengenakan perintah darurat beberapa kali sejak April, apabila bantahan awam berlaku terhadap pengurusan kerajaan mengendalikan krisis ekonomi yang semakin meruncing di negara itu.

Pemberitahuan darurat yang diumumkan pada Ahad itu menegaskan, langkah berkenaan adalah wajar demi kepentingan keselamatan dan ketenteraman awam selain penyelenggaraan perkhidmatan penting untuk masyarakat.

Wickremensinghe telah mengumumkan perintah darurat minggu lalu, selepas bekas Presiden Gotabaya Rajapaksa melarikan diri daripada pemberontakan rakyat terhadap kerajaannya.

Bagaimanapun, tidak dapat dipastikan sama ada perintah itu telah ditarik balik mahupun luput, atau Wickremesinghe mengeluarkan semula arahan tersebut dalam kapasitinya sebagai pemangku Presiden setelah mengangkat sumpah pada 15 Julai lalu.

Peruntukan undang-undang khusus darurat terkini masih belum diumumkan oleh kerajaan, tetapi peraturan darurat sebelum ini digunakan untuk mengerah tentera menangkap, menggeledah harta persendirian serta meredakan bantahan awam. – Agensi


Tak boleh tafsir al-Quran sewenang-wenang

BANGI, 10 Rabiulawal 1445H, Selasa – Tan Sri Abdul Hadi Awang menegaskan al-Quran tidak boleh diterjemah dan ditafsirkan sewenang-wenangnya tanpa ilmu yang berkait dengannya.

Presiden PAS itu menegaskan, al-Quran adalah mukjizat ilmu dari segi lafaz bahasanya sehinggalah isi kandungannya, maka ia tidak boleh ditafsirkan sewenang-wenangnya.

Menurutnya, ada ayat-ayat al-Quran yang ditafsirkan oleh al-Quran sendiri, ditafsirkan oleh hadis Rasulullah SAW yang menerima wahyu, serta ditafsirkan oleh para ulama sahabat RA sebagai generasi awal yang menyaksikan sebab turun ayat dan pelaksanaannya oleh Rasulullah SAW yang menjadi teladan.

Bahkan ia juga ditafsirkan oleh ulama berikutnya yang mendalami ilmu al-Quran dan bahasanya.

“Para ulama tidak habis menggali ilmu daripada al-Quran yang menjadi petunjuk sepanjang zaman, sehingga merasa lemah kerana keluasan ilmunya laksana lautan yang tidak bertepi.

“Al-Quran merangkumi kesempurnaannya kepada seluruh manusia pada sepanjang zaman serta di setiap tempat dalam semua situasi dan realiti, kerana datangnya daripada Ilmu Allah Pencipta alam. Maka, mereka yang jahil dan kafir tanpa ilmu alatnya tidak mampu memahami dengan betul,” katanya dalam kenyataan.

Mengulas lanjut, Abdul Hadi berkata, penjajah British yang menjajah India pernah mencipta kumpulan Qadiani yang dinamakan Ahmadiyyah di India, menjadi tentera upahannya ke seluruh pelosok dunia Islam bagi memesongkan penganut Islam.

Mereka mencipta al-Quran versi mereka dengan mengubah banyak ayat al-Quran atau mentafsirkannya dengan tafsiran yang salah dan tidak sempurna, namun pembohongan mereka itu terdedah pada akhirnya.

“Antara ayat yang ditafsirkan oleh Qadiani yang sesat ialah ayat 59 Surah al-Nisa’, dengan katanya bahawa Ulu al-Amr (mereka yang berwibawa dalam urusan umat ) ialah penjajah British, raja-raja yang mengikutinya, dan pegawai-pegawainya. Tanpa disedari, al-Quran sendiri mentafsirkan ayat tersebut,” katanya.


Kepala kanak-kanak pesakit COVID-19 tersangkut di celah besi katil

KOTA BHARU, 20 Rabiulakhir 1442H, Ahad – Seorang kanak-kanak perempuan berusia empat tahun yang juga pesakit COVID-19 tersangkut kepala di celah besi katil di wad Hospital Tumpat dekat sini malam tadi ketika bermain di katilnya.

Komander Operasi Pegawai Bomba Kanan I Marzuki Awang berkata dalam kejadian pada 10.25 malam itu, kanak-kanak itu berjaya diselamatkan sepasukan anggota dari Balai Bomba dan Penyelamat Tumpat.

Beliau berkata, pihaknya menerima panggilan daripada hospital pada 10.27 malam.

“Anggota bomba menggunakan peralatan menyelamat untuk memotong besi katil dan berjaya menyelamatkan mangsa.

“Kepala kanak-kanak itu berjaya ‘dilepaskan’ dan mangsa selamat daripada sebarang kecederaan,” katanya ketika dihubungi di sini hari ini.

Marzuki berkata, usaha menyelamat yang dilakukan lapan anggota bomba telah dipantau oleh pegawai perubatan dan jururawat hospital susulan keperluan mematuhi prosedur operasi standard bagi membendung penularan COVID-19. -Bernama


Pengeluaran KWSP beri kesan pada masa hadapan

BANGI, 26 Jamadilawal 1443H, Jumaat – Menteri Kewangan, Senator Tengku Datuk Seri Zafrul Tengku Abdul Aziz menjelaskan pengeluaran tambahan Kumpulan Wang Simpanan Pekerja (KWSP) bakal memberi impak negatif kepada pencarum pada masa hadapan.

Tegas beliau, rata-rata ahli telah mengeluarkan sebanyak RM21,000 sehingga RM71,000 melalui inisiatif khas seperti i-Lestari dan i-Sinar sejak tahun lepas.

“Keizinan luar biasa ini diberi memandangkan adanya situasi luar biasa yang berlaku, iaitu pandemik global yang turut melanda negara.

“Tetapi setelah beberapa kali pengeluaran diizinkan dan setelah lebih RM101 bilion disalurkan keluar dari KWSP, cukuplah dibenarkan setakat itu sahaja,” katanya dalam kenyataan, hari ini.

Baru-baru ini, Perdana Menteri, Datuk Seri Ismail Sabri Yaakob memaklumkan, kerajaan tidak berhasrat untuk meluluskan lagi pengeluaran wang daripada KWSP yang berjumlah RM10,000.

Biarpun ada permintaan supaya dipertimbangkan bagi tujuan meringankan beban mangsa banjir yang terjejas.

Tengku Zafrul berkata, secara keseluruhan, lebih tujuh juta pencarum yang telah mengeluarkan wang melalui KWSP.

“Lebih kurang 74 peratus pencarum yang mempunyai simpanan kurang dari RM10,000 dalam akaun KWSP dan mereka terdiri daripada golongan Bumiputera.

“Lebih membimbangkan lagi, 79 peratus daripada golongan ini mempunyai simpanan kurang dari RM1,000,” katanya.


PRN Sabah: Kejutan besar 48 jam sebelum penamaan calon

KOTA KINABALU, 22 Muharram 1442H, Khamis – Menjelang 48 jam sebelum hari penamaan calon, ada kejutan besar hari ini dengan kemungkinan Perikatan Nasional (PN) akan bertembung dengan sekutunya Barisan Nasional (BN) di tiga kerusi manakala Warisan Plus akan menggunakan tiga logo pada pilihan raya negeri (PRN) ini.

Satu lagi kejutan ialah bekas Ketua Menteri Tan Sri Musa Aman tidak tersenarai sebagai calon BN kerana tidak ‘membuat permohonan’ manakala namanya juga tidak ada dalam senarai calon PN.

Persoalannya atas tiket apakah penyandang kerusi Dewan Undangan Negeri (DUN) Sungai Sibuga itu akan bertanding kerana Musa sendiri telah menyatakan hasratnya untuk bertanding di kerusi DUN Sungai Manila pada PRN kali ini.

Setakat 7 malam ini, usaha Bernama untuk menghubungi Musa bagi mendapatkan ulasan gagal.

Mengenai kemungkinan pertembungan BN dan PN di tiga kerusi iaitu Tulid, Sook dan Paginatan, Ketua Badan Pimpinan Bersatu Sabah Datuk Seri Hajiji Noor berkata parti itu akan cuba mengelakkan pertembungan berlaku dan masih ada masa untuk berbuat demikian.

Pemerhatian Bernama mendapati Hajiji kelihatan agak terperanjat apabila ditanya pemberita mengenai kemungkinan berlaku pertembungan tersebut semasa beliau mengumumkan 29 kerusi yang bakal ditandingi PN pada PRN Sabah, dengan Sabtu ini merupakan hari penamaan calon dan 26 Sept sebagai tarikh mengundi. – Bernama


KPT bukan ‘polis’ pantau mahasiswa berpolitik

KUALA NERUS, 12 Muharam 1445H, Ahad – Kementerian Pengajian Tinggi (KPT) bukan ‘polis’ untuk memantau penglibatan mahasiswa dalam aktiviti politik sepanjang musim Pilihan Raya Negeri (PRN) di enam negeri dan Pilihan Raya Kecil (PRK) Parlimen Kuala Terengganu, kata menterinya, Datuk Seri Mohamed Khaled Nordin.

Katanya, kementerian malah memberi kebebasan kepada mahasiswa untuk berpolitik, namun mereka diingatkan agar memahami limitasi tertentu yang perlu diberi perhatian.

“KPT bukan anggota polis. Kita beri mereka (mahasiswa) kebebasan dan tidak pernah mengongkong untuk terlibat dengan politik… tidak kisah mana-mana parti politik sekalipun, namun jangan bawa politik kepartian ke dalam kampus.

“Di luar sana, terpulang kepada mereka sama ada mahu bertanding atau berkempen sekalipun. Lagi pula Akta Universiti dan Kolej Universiti (AUKU) telah banyak kali dipinda,” katanya kepada pemberita selepas melawat Universiti Malaysia Terengganu (UMT) di sini, hari ini.

Sementara itu, ditanya mengenai dakwaan kelewatan pembayaran Bantuan Kewangan Orang Kurang Upaya (BKOKU) kepada mahasiswa sehingga melepasi semester, beliau berkata KPT akan melakukan semakan lanjut berhubung perkara itu.

“Secara asasnya semua penuntut OKU yang disahkan oleh Kementerian Pembangunan Wanita, Keluarga dan Masyarakat (KPWKM) layak mendapat bantuan. Isu lambat itu kita akan baiki, saya akan semak,” katanya.

Terdahulu, tular kenyataan oleh wakil Mahasiswa OKU Di Institusi Pendidikan mendakwa kelewatan KPT dalam menyalurkan BKOKU yang berbentuk bantuan wang saku dan yuran pengajian sehingga menjejaskan perbelanjaan mereka.

Mengenai lawatannya hari ini pula, Khaled berkata beliau menyokong penuh usaha UMT dalam menubuhkan ASEAN Fisheries Education Network iaitu rangkaian universiti dalam kalangan negara ASEAN yang terlibat dalam bidang perikanan.

Katanya, penubuhan itu bukan sahaja membolehkan perkongsian penyelidikan dalam kalangan universiti, malah berpotensi untuk melakukan kolaborasi bersepadu dengan pihak luar selain daripada ASEAN khususnya dalam bidang perikanan dan kelautan.  – Bernama


Sesi persekolahan tanpa sistem penggiliran bermula esok

KOTA BHARU, 14 Ramadan 1443H, Sabtu – Sesi persekolahan kembali seperti sediakala tanpa menggunakan sistem penggiliran bermula esok, kata Menteri Kanan Pendidikan, Datuk Dr Radzi Jidin.

Beliau berkata, kehadiran pelajar dan pengoperasian persekolahan akan dilaksanakan sama seperti sebelum pandemik COVID-19 melanda negara.

“Mungkin apabila sekolah dibuka semula, kita akan lihat bagaimana murid datang ke sekolah dan keadaan di luar yang semakin terbuka membuatkan ada yang tidak mematuhi prosedur operasi standard (SOP).

“Oleh itu, saya menyeru jasa baik pihak kepimpinan Jabatan Pendidikan Negeri (JPN), Pejabat Pendidikan Daerah (PPD), guru dan murid bagi memastikan kali ini sekolah akan dibuka dan tidak lagi ditutup,” katanya ketika berucap pada Majlis Ihya Ramadan Bersama Warga Pendidikan Negeri Kelantan di sini, hari ini.

Mengulas lanjut, Mohd Radzi berkata, dalam tempoh terdekat juga pihaknya akan mengemukakan garis panduan persekolahan 4.0.

Beliau berkata, garisan panduan berkenaan bersesuaian dengan keadaan semasa yang lebih terbuka, pada masa sama memastikan segala ketetapan yang dibuat dapat dipatuhi.

“Ada yang persoal bila garis panduan pengurusan sekolah 3.0 akan ditambah baik, sedangkan untuk laksanakan sesuatu bukan boleh ditukar begitu sahaja.

“Pelaksanaan ini termasuk perlu mengadakan perbincangan dengan Kementerian Kesihatan (KKM). Kita perlu bincang satu persatu, apakah pendekatan yang perlu dilaksanakan, garis panduan yang perlu dimasukkan dan sebagainya,” katanya. – Bernama


Timbalan Menteri Pendidikan II pertahan pembinaan SJKC baru di Kinrara

BANGI, 7 Ramadan 1442H, Isnin – Timbalan Menteri Pendidikan II, Datuk Dr Mah Hang Soon membidas pihak yang mempertikaikan pembinaan Sekolah Jenis Kebangsaan Cina (SJKC) Too Joon Hing, dengan menegaskan supaya isu itu tidak dipolitikkan.

Terdahulu, penduduk Bandar Kinrara membantah pembinaan SJKC berkenaan, atas faktor bilangan SJKC sudah cukup banyak, berbanding sekolah kebangsaan.

Bantahan turut disertai Ketua UMNO Subang, Datuk Armand Azha, dan mewakili suara penduduk beliau berkata, sekolah kebangsaan yang terdapat di sekitar kawasan berkenaan hanya tiga sahaja, sedangkan SJKC ditambah kepada lima.

Walhal, majoriti penduduk di kawasan itu adalah orang Melayu dan bukan orang Cina, katanya.

Bagaimanapun, Hang Soon mendakwa, SJKC Too Joon Hing adalah antara 10 SJKC yang diluluskan oleh kerajaan ketika pemerintahan Barisan Nasional (BN) 2017 atas permohonan MCA.

Dakwanya, lokasi asal pembinaan ini ketika diluluskan ialah Taman Putra Prima Puchong, tetapi telah ditukar ke Bandar Kinrara Seksyen 5 ketika pemerintahan Pakatan Harapan (PH).

“Oleh kerana prosedur pertukaran ini telah selesai, KPM telah mengeluarkan permit kelulusannya dan diserahkan kepada jawatankuasa pembinaan sekolah ini pada bulan Mei tahun lepas,” katanya dalam satu kenyataan di Facebooknya.

Mempertahankan pembinaan sekolah itu, Hang Soon berkata, sehingga hari ini, hampir 19 peratus pelajar SJKC adalah bukan berbangsa Cina.

“Pengiktirafan dari masyarakat bukan Cina kepada SJKC disambut positif oleh pengelola SJKC dan masyarakat Cina.

“Oleh itu, SJKC ialah sekolah untuk rakyat, bukannya sekolah hanya untuk orang Cina.

“Jadi, jangan ada mana-mana pihak yang berusaha menggunakan isu pembinaan sekolah untuk membangkitkan sensitiviti kaum,” katanya.

Sementara itu, Ahli Dewan Undangan Negeri Kinrara, Ng Sze Han memberitahu wartawan Sin Chew Daily bahawa UMNO cuba mempolitikkan isu pendidikan untuk mendapatkan modal politik murahan.

Sze Han mendesak UMNO untuk tidak mempolitikkan isu pendidikan, dan menekankan bahawa proses penubuhan SJKC Too Joon Hing adalah berdasarkan prosedur, dan persetujuan Kementerian Pendidikan serta kebenaran pembangunan daripada Dewan Bandaraya Subang Jaya.

Dia mengatakan bahawa sudah ada sekolah rendah dan menengah Melayu di Bandar Kinrara Seksyen 5.

Tetapi SJKC yang berdekatan, seperti SJKC Bukit Serdang, telah penuh dengan pelajar.

Katanya, penduduk tempatan, termasuk orang Melayu, sering mengadu kesesakan lalu lintas di kawasan itu.

“Saya percaya selepas pembukaan sekolah rendah Cina ini, ia dapat mengurangkan kesesakan di tempat-tempat ini,” katanya.

Dia berkata, pembinaan SJKC Too Joon Hing baru saja dimulakan dan diharapkan dapat mula menerima pendaftaran hingga 1,000 murid pada tahun baru 2023.


BJP perkuat majoritarianisme politik malapetaka bagi India: Akademik

NEW DELHI, 5 Safar 1445H, Selasa – Kerajaan Parti Bharatiya Janata (BJP) di India diketuai Narendra Modi yang memperkuatkan majoritarianisme politik, mengeksploitasi agama, undang-undang, dan politik membawa kepada sikap dominan nasionalis Hindu yang tidak bertamadun, kata ahli akademik di Universiti California, Berkeley, Dr Angana Chatterji.

Dalam temu bual dengan laman web Press TV, Dr Angana berkata, menghasut nasionalis Hindu dalam majoritarianisme hanya malapetaka kepada India.

Dr Angana mengulas mengenai perobohan ratusan rumah, kedai dan pondok di satu-satunya daerah majoriti Islam di negeri Haryana baru-baru ini, yang mendorong Mahkamah Tinggi Punjab dan Haryana mempersoalkan sama ada ia adalah kes ‘pembersihan etnik.’

“Isu juga timbul sama ada bangunan milik komuniti tertentu dirobohkan di sebalik  masalah undang-undang, ketenteraman dan pembersihan etnik,” kata mahkamah.

Dr Angana berkata, nasionalis Hindu menggunakan jentolak untuk memusnahkan harta benda umat Islam sebagai satu bentuk penyasaran kolektif sementara polis bersiap sedia melancarkan pembersihan etnik.

Sementara di negeri timur laut Manipur, berlaku kekejaman besar-besaran dan rampasan tanah menyasarkan komuniti Kristian Kuki asli.

Kerajaan BJP yang memerintah didakwa mendiskriminasi kumpulan minoriti, termasuk orang Islam, dan membenarkan pengawas Hindu menyasarkan ahli komuniti minoriti.

Dr Angana, pengarang ‘Majoritarian State: How Hindu Nationalism is Changing India’ (2019) berkata, kerajaan BJP menggabungkan populisme, nasionalisme dan autoritarianisme – bahkan kebangkitan akar umbi nasionalis Hindu menghasut kemusnahan tiada tandingannya ke dalam kehidupan minoriti Muslim, Kristian, Adivasi, Dalit dan komuniti terdedah yang lain.

Beliau merujuk kepada ketua menteri negeri Uttar Pradesh di utara India, Yogi Adityanath, menyifatkan beliau sebagai ‘nasionalis Hindu radikal’ yang telah menyokong pelbagai kempen untuk mengatasi hak orang Islam.

Uttar Pradesh telah melihat banyak kes jenayah benci dan pembunuhan anti-Muslim dalam beberapa tahun kebelakangan ini.

Sambil mengecam kerajaan sedia ada, Dr Angana berkata ia telah gagal dalam banyak aspek.

“Demonetisasi menghapuskan 1 peratus daripada KDNK India dan pada 2023, Kebebasan Akhbar India menduduki tempat ke-161 daripada 180 negara. Sejak 2019, dengan pemilihan semula BJP, keganasan meningkat,” katanya.

Dr Angana juga merujuk kepada Akta Aktiviti Melanggar Undang-undang (Pencegahan), yang membolehkan prosedur khas untuk melabel seseorang sebagai ‘pengganas’ sambil menafikan proses dan perbicaraan kehakiman yang sewajarnya.

“Undang-undang adalah paling keras ke atas orang Kashmir Islam dan orang yang berketurunan minoriti dan mereka yang tertindas dengan kasta di India.

“Pembela hak asasi manusia terkenal (Kashmir) Khurram Parvez telah ditangkap pada 22 November 2021, dan kekal dalam tahanan sewenang-wenangnya,” katanya. – Agensi


Indonesia tangkap militan IS, didakwa rancang serang ibu pejabat polis

JAKARTA, 28 Muharam 1445H, Selasa – Unit memerangi keganasan Indonesia menahan seorang lelaki yang didakwa setia kepada kumpulan pengganas IS – disyaki merancang serangan ke atas ibu pejabat bahagian keselamatan polis.

Lelaki itu ditahan dalam serbuan di rumahnya di luar ibu kota Jakarta – lokasi bendera IS, peluru dan 16 senjata ditemui, kebanyakannya pistol dan senapang angin yang diubah suai, kata jurucakap pasukan petugas antikeganasan Densus 88 Indonesia, Aswin Siregar.

Suspek, seorang pekerja dengan syarikat kereta api negeri, memberitahu pihak berkuasa mengenai rancangannya untuk menyerang kemudahan polis, tetapi tidak memberikan jangka masa atau motif, kata Aswin.

Beliau menambah bahawa suspek, yang pernah menjadi ahli pertubuhan militan yang tidak berfungsi, telah menyiarkan kandungan pro-IS di media sosial dan berusaha untuk mengumpul dana untuk ekstremisme melalui aplikasi pemesejan Telegram.

“Kami terkejut dengan bukti yang kami temui,” kata Aswin pada sidang akhbar.

“Pergerakan ISIS atau penyokong ISIS…tidak pernah berhenti walaupun tidak nampak di mana mereka berkumpul,” katanya.

Seorang penganalisis keselamatan di Concorde Consulting, Todd Elliott berkata, penahanan suspek selepas aktiviti pengganas sejak awal 2023 menyerlahkan kewujudan minoriti kecil tetapi sangat radikal di negara ini.

Indonesia, negara majoriti Islam terbesar di dunia, mengalami serangan militan paling teruk pada 2002 apabila dua kelab malam di pulau Bali dibom, mengorbankan 202 orang, kebanyakannya pelancong asing.

Penganalisis berkata, ancaman serangan pelampau sejak itu telah berkurangan dengan ketara dan walaupun terdapat penahanan ekstremis, ikrar taat setia kepada IS jarang berlaku. – Agensi


Malaysia kini berdepan dengan gelombang Omicron sepenuhnya

KUALA LUMPUR, 4 Rejab 1443H, Ahad – Malaysia kini sudah sepenuhnya berdepan dengan gelombang varian Omicron, kata Menteri Kesihatan, Khairy Jamaluddin.

Menerusi satu hantaran di Twitter rasminya, beliau berkata, kes harian COVID-19 dijangka akan mencecah 15,000 tidak lama lagi.

“Masih satu juta warga emas di negara belum menerima dos penggalak (vaksin COVID-19). Tolong maklum kepada orang-orang tua kesayangan anda untuk mendapat dos penggalak dengan segera,” menurut hantaran itu hari ini.

Beliau berkata demikian sebagai maklum balas perkongsian Ketua Pengarah Kesihatan, Tan Sri Dr Noor Hisham Abdullah di akaun Twitternya mengenai imej Berisiko-Terdedah-Berjangkit-Diasingkan (SEIR) kes harian COVID-19 dan unjuran kes dari 31 Ogos 2021 hingga 31 Mac ini.

Sementara itu, dalam hantaran berasingan, Khairy turut menyeru orang ramai untuk mengambil dos penggalak dan menekankan tujuan utama vaksin COVID-19 adalah bagi mengurangkan keseriusan gejala.

“Dengan dos penggalak perlindungan anda daripada gejala serius yang boleh menyebabkan kemasukan ke hospital/ICU (unit rawatan rapi) lebih baik. Dapatkan suntikan dos penggalak,” katanya.

Malaysia kembali merekodkan kes baharu COVID-19 melebihi 10,000 apabila 10,089 kes baharu dilaporkan hari ini berbanding 9,117 semalam, menjadikan jumlah kumulatif wabak itu kini meningkat kepada 2,914,220 kes. – Bernama


Kecaman SUPP tak gugat perjuangan PEMBELA tolak UEC

Oleh Zuhayati Yazid

BANGI, 9 Safar 1443H, Khamis – Biarpun dianggap kolot dan mencetuskan sentimen perkauman dalam memperjuangkan isu Sijil Peperiksaan Bersepadu (UEC), namun realitinya rakyat perlu didedahkan dengan keadaan sebenar serta kesan jangka panjang jika kerajaan mengiktirafnya.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, keadaan semasa langsung tidak menggugat PEMBELA untuk terus berjuang demi masa depan negara.

Sebaliknya akan terus bersemangat meneruskan perjuangan membela untung nasib Islam dan Melayu di tanah air ini.

“Walau apa pun berlaku, PEMBELA tetap perjuangkan kerana ini tanah air kita sendiri, tuduhan yang dilakukan itu sengaja dibuat demi kepentingan politik sendiri yang mahu mengkucar-kacirkan keadaan.

“Inilah realiti tetapi mereka tidak mahu lihat perkara ini dengan jelas dan sengaja memburukkan keadaan lagi.

“Mana mungkin kita boleh iktirafkan UEC sedangkan penggunaan bahasa juga bukan menggunakan bahasa ibunda kita sendiri dan kenapa perlu kita bertuhan negara lain dan bukannya tanah air sendiri,” katanya kepada Ismaweb.net, hari ini.

Beliau berkata demikian berikutan tuduhan Pengerusi Biro Pendidikan Parti Rakyat Bersatu Sarawak (SUPP), Datuk Ding Kuong Hiing yang menyifatkan pandangan PEMBELA terhadap UEC sebagai ektrem dan melihat dunia dengan pandangan yang sempit.

Kuong Hiing berkata, 600 buah universiti dan kolej di seluruh dunia sudah mengiktiraf UEC, tetapi dakwanya, PEMBELA masih melihat dunia dengan pandangan yang sempit.

Dalam masa sama, Aminuddin menyifatkan, tuduhan SUPP sebagai realiti situasi politik di negara ini yang tidak mahu menerima kenyataan sebenar.

“Bagaimana mahu bersatu sekiranya perkara-perkara ini pun kita tidak membincangkan dengan sempurna, apabila kita keluarkan keadaan sebenar, mereka pula tuduh kita cetus sentiman perkauman sedangkan ini bukan lagi andaian tetapi realitinya,” ujarnya.

Tambah beliau, pengiktirafan UEC adalah pengkhianatan kepada negara dan berlawanan kehendak raja-raja Melayu kerana bersifat subversi serta meremeh, memperlekeh dan jelas mengesampingkan bahasa kebangsaan terutamanya dalam sistem pendidikan.

Dalam pada itu, Aminuddin menggesa semua pihak supaya lebih memahami kesan buruk mengiktiraf UEC yang akan melunturkan lagi perpaduan antara kaum di negara ini.

“Sudah dipersetujui sebelum ini formula mengukuhkan perpaduan mesti kembali kepada Dasar Pendidikan Negara yang menekan pengunaan bahasa kebangsaan, kurikulum dan sistem peperiksaan yang selaras.

“Pengiktirafan UEC mewujudkan sijil substandard dan dikendali oleh badan yang sejarah awalnya berkiblatkan kuasa asing dan hingga kini tidak selaras dengan ciri-ciri kenegaraan Malaysia,” ujarnya.